ועדת החוץ והביטחון, כנסת 24, פרוטוקול מספר 39, 2021-10-12 12:20

רם בן ברק: שלום לכולם, אני פותח את ישיבת הוועדה.

רם בן ברק: אני מרגיש שאפשר לחתוך בסכין את האווירה פה ולכן אני מבקש מכל אחד ואחת בחדר לכבד את הדיון הזה.

רם בן ברק: אני יודע שמדובר בנושא טעון רגשית, פוליטית, היסטורית כבר למעלה מ-100 שנה, אידיאולוגית.

רם בן ברק: עם זאת, אנחנו לחלוטין לא נקיים דיון פוליטי.

רם בן ברק: אנחנו לא דנים לגבי הנוכחות הישראלית בשטחי יהודה ושומרון, זה לא הנושא, אלא דיון שנוגע למשילות שלנו באזור.

רם בן ברק: בשעה שאנחנו נמצאים שם וישנם שם ישראלים ופלסטינים, שחלקם בשטח שהינו באחריות ביטחונית ישראלית, אני רוצה לוודא שמשטרת ישראל, צה"ל, כוחות הביטחון, פועלים על מנת לשמור על הסדר והביטחון של התושבים באזור ולא לתת יד לקיצונים להשליט אימה, פחד ואלימות.

רם בן ברק: הדיון היום יתמקד באלימות של גורמים יהודים קיצונים בלבד כנגד פלסטינים.

רם בן ברק: אני מודע לכך שרוב מוחלט של המתיישבים ביהודה ושומרון הם אנשים שומרי חוק וסדר ואנחנו לא מדברים עליהם.

רם בן ברק: אנחנו מדברים על קיצונים שהם פורעי חוק, עליהם אנחנו מדברים.

איתמר בן גביר: מתי יתקיים דיון מקביל בנושא אלימות של שמאל קיצוני?

רם בן ברק: בעוד שבוע מהיום, לבקשתו של חבר הכנסת ניר אורבך ואחרים, יתקיים דיון שדן באלימות פלסטינית כלפי מתיישבים יהודים.

אורית סטרוק: אבל אדוני היושב-ראש, אתה לא הגדרת ככה את הדיון, סליחה.

רם בן ברק: גברתי, לא סיימתי את הדברים.

אורית סטרוק: אז אני מבקשת הערה לסדר בתום דבריך לגבי נושא הדיון, כי לא כך הגדרת אותו.

רם בן ברק: הסרטונים שמגיעים מהאזור בשבועות האחרונים מראים על עלייה מדאיגה בכמות מקרי האלימות, שאין להם מקום.

רם בן ברק: אני בטוח שגם כל חברי הכנסת מתנגדים לאלימות הזאת.

רם בן ברק: כידוע לכם, קבעתי דיון – לשאלתך, חבר הכנסת בן גביר – לבקשת חבר הכנסת ניר אורבך, בנוגע לאלימות כלפי יהודים באזור יהודה ושומרון, על כך נדון בישיבה הבאה.

רם בן ברק: לפני שנתחיל בישיבה אני מבקש כמה סדרי דיון למען הסדר הטוב, על אף שאני מניח שזה לא יהיה קל לכולם, לשמור על תרבות הדיון, לא אתן להפוך את הישיבה המכובדת הזאת לקרקס.

רם בן ברק: מי שמתכוון לעשות כאן פרובוקציות פופוליסטיות, אני ממליץ לו כבר כעת לעזוב את הדיון, אני לא אאפשר את זה ואני אוציא כל אחד שיפריע לדיון.

רם בן ברק: אני כן אשמח לשמוע את דעות ועמדות חברי הכנסת כולם, גם מימין וגם משמאל, גם את נציגי מערכת הביטחון, את צה"ל, משטרת ישראל, שירות הביטחון הכללי, לגבי איך הם רואים את המציאות בשטח.

רם בן ברק: בקשה אחרונה.

רם בן ברק: צה"ל, משטרת ישראל ושירות הביטחון הכללי הם גופים ממלכתיים ומקצועיים, תפקידם לבצע את המשימות שממשלת ישראל מטילה עליהם ללא דופי, במקצועיות, תוך התנהלות מבצעית לא פשוטה בשטח.

רם בן ברק: אני מבקש מכולנו לשמור על הגופים האלה מחוץ לוויכוח הפוליטי.

רם בן ברק: לא אתן לגרור את צה"ל ואת משטרת ישראל ואת השב"כ לתוך הוויכוח הפוליטי שאנחנו דנים בו.

בצלאל סמוטריץ': זה מה שאתה עושה בדיון הזה, אדוני היושב-ראש.

רם בן ברק: אני מאחל לכולנו שיהיה דיון פורה.

אורית סטרוק: אדוני היושב-ראש, אני מבקשת - - -

רם בן ברק: שנייה אחת, כולם ידברו.

אורית סטרוק: אני מדברת על הצעה לסדר, לא על לדבר.

מיכל רוזין: לא, לא, הצעה לסדר זה דרך לדבר לפני כולם.

יואב קיש: שאת אף פעם לא השתמשת בה?

יואב קיש: ככה עובדים בכנסת.

רם בן ברק: חברים, אני אגיד לכם איך יתנהל הדיון.

רם בן ברק: אתן עכשיו לארבעה חברי כנסת לדבר לפני הדיון כי הם צריכים ללכת לוועדות אחרות וחשוב להם לדבר.

רם בן ברק: לאחר מכן ידברו הנציגים השונים, ולאחר מכן שאר חברי הכנסת שנמצאים בחדר.

רם בן ברק: ראשונת הדוברים כאמור, חברת הכנסת מיכל רוזין.

אורית סטרוק: סליחה, ביקשתי הצעה לסדר לגבי נושא הדיון.

מיכל רוזין: אז אני אבהיר את נושא הדיון.

איתמר בן גביר: מה, מה זה את תבהירי את נושא הדיון?

איתמר בן גביר: אולי תדברי גם בשמנו?

איתמר בן גביר: אולי חברת הכנסת רוזין תדבר בשם כל חברי הכנסת?

אורית סטרוק: אדוני היושב-ראש, ביקשתי הצעה לסדר, זה דבר מקובל לאפשר.

רם בן ברק: רבותיי.

רם בן ברק: את תקבלי את זכות הדיבור בעוד שתי דקות.

אורית סטרוק: לא ביקשתי זכות דיבור, ביקשתי הצעה לסדר.

איתמר בן גביר: אדוני, זה לפי התקנון.

רם בן ברק: חבר'ה, אל תעזרו לי לנהל את הדיון.

רם בן ברק: בבקשה.

אורית סטרוק: הצעה לסדר, אדוני היושב-ראש, אתה כינית את הדיון הזה, במכתב ששלחת לנו: טיפול כוחות הביטחון ביו"ש, עם אלימות מצד גורמים קיצונים ישראלים.

אורית סטרוק: לא אמרת שמדובר באלימות של מתנחלים או אנשי ימין כנגד פלסטינים אלא גורמים קיצונים ישראלים.

אורית סטרוק: ולכן אני מבקשת שהדיון יתייחס גם לגורמי שמאל ישראלים קיצוניים שפועלים בשטח בעצימות הרבה יותר גבוהה.

רם בן ברק: בסדר גמור, תודה.

רם בן ברק: חברת הכנסת רוזין, בבקשה.

מיכל רוזין: בראשית הדברים אני חייבת לומר, אנחנו לא פה כדי לדון בנושא הכיבוש של השטחים או ההתיישבות ביהודה ושומרון, כל אחד על פי שיטתו.

מיכל רוזין: עמדותינו ברורות.

מיכל רוזין: אני חושבת שכל מי שנמצא פה מסביב לשולחן, ימין ושמאל, צריכים להיות מאוחדים נגד אלימות, ובוודאי כשהיא באה מהצד שלנו, בצורה חד משמעית.

מיכל רוזין: לכן אני בכלל לא מבינה את המקום הזה שמישהו בא להגן על חבורות של פורעים ועבריינים שפוגעים באנשים חפים מפשע.

מיכל רוזין: זה דבר ראשון.

איתמר בן גביר: כבר שפטת?

איתמר בן גביר: את השופטת והתליינית?

מיכל רוזין: דבר שני, לפי נתוני מערכת הביטחון, ב-2021, רק במחצית הראשונה תועדו כבר 416 מקרים.

מיכל רוזין: ב-2020 – 507.

מיכל רוזין: ב-2019 – 363 מקרים מעשי פשיעה של השחתה, של זריקות אבנים, של תקיפות, של פעולות תג מחיר.

מיכל רוזין: זאת עלייה דרמטית במקרי אלימות של כמעט 60% בהשוואה לתקופה המקבילה אשתקד.

מיכל רוזין: ופה צריך להבין, האם יש עין עצומה בעניין הזה של הרשויות, הצבא, המשטרה?

מיכל רוזין: האם מתעלמים מהעניין?

מיכל רוזין: שלא נדבר על משתפי פעולה או עוזרים לאותם פורעים.

מיכל רוזין: הפוגרום האחרון שראינו שבו נפצע ילד בן 4 שנפתח לו הראש.

מיכל רוזין: ככה אנחנו רוצים שמדינת ישראל תיראה?

מיכל רוזין: זה מה שאנחנו רוצים שייראו הפנים שלנו פנימה והחוצה?

מיכל רוזין: כמו שאמרתי פה, כולנו לא רוצים את זה.

מיכל רוזין: אני לא חושבת שאף אחד, גם אם הוא מחזיק בדעות ימניות הפוכות לגמרי משלי לגבי חלוקת הארץ, אף אחד לא רוצה לראות את הדברים האלה ואף אחד לא יכול להצדיק את הדברים האלה ומקרי האלימות האלה הם לא ספורדיים.

מיכל רוזין: מדובר פה בעיקר בחבר'ה צעירים שמגיעים לכל מיני מאחזים בלתי חוקיים, להתנחלויות, מגיעים לחוות חקלאיות ויוצאים באופן מאורגן לפגע והדבר הזה לא יכול לעבור בשקט, בטח לא על ידי גורמי הצבא והמשטרה אבל גם לא על ידי נבחרי הציבור, וכמו שאמרתי, מכל צד.

מיכל רוזין: יש תיעודים ברורים, צילומים, זה לא המצאות, זה לא מישהו אמר, מישהו הגיש תלונה, הכול על השולחן, רואים הכול בעיניים.

מיכל רוזין: ופה אני רוצה להגיד לצבא ולמשטרה, יש לכם אחריות לא רק למנוע, גם להדריך ולתדרך ולהסביר את הערכים של מרצ לחיילים שלכם, לשוטרים.

מיכל רוזין: לא יכול להיות שאנחנו נראה שוטרים שמסתובבים עם הגולגולת - - -

בצלאל סמוטריץ': הערכים של מרצ?

מיכל רוזין: לא, ערכים של מדינת ישראל.

בצלאל סמוטריץ': אמרת ערכים של מרצ, זה היה משפט שלך, לא שלי.

מיכל רוזין: סמל הגולגולת שהייתה של הדיוויזיה באס.

מיכל רוזין: אס, אתם לא מתביישים ששוטרים שלכם הולכים עם זה ?

מיכל רוזין: אני מתביישת.

מיכל רוזין: לא יכול להיות שזה קורה.

מיכל רוזין: לא יכול להיות שנראה שוטר לוקח נשק ויורה, או חייל.

מיכל רוזין: לא יכול להיות שנראה תמיכה, וגם לא חיילים שעומדים מהצד ומאפשרים את זה.

אורית סטרוק: מיכל, את רוצה לחזור בך מהדברים על האס.

אורית סטרוק: אס אולי?

אורית סטרוק: את לא חושבת שהגזמת?

מיכל רוזין: אמרתי שהסמל הוא סמל של הגולגולת של האס.

מיכל רוזין: אס.

מיכל רוזין: מה לעשות, זה העובדות ההיסטוריות.

אורית סטרוק: תעיפי את האס.

אורית סטרוק: אס מהחדר הזה.

אורית סטרוק: מיכל, הגזמת לגמרי.

עופר כסיף: אם צריך להעיף מהחדר, זה כמה ח"כים שיצטרכו לצאת מפה.

איתמר בן גביר: ואתה הראשון שבהם.

איתמר בן גביר: אתה הראשון שצריך לצאת אם מדברים על האס.

איתמר בן גביר: אס.

מיכל רוזין: אני מבקשת לקבל תשובות - - -

רם בן ברק: רבותיי, אני מבקש מכם, אני לא רוצה להוציא אף אחד מהחדר.

אורית סטרוק: מיכל, את לא נורמאלית.

רם בן ברק: היא שמעה אותך כבר, די, חלאס, אמרת?

רם בן ברק: די, היא לא רוצה לחזור, זו בעיה שלה.

אורית סטרוק: אתה כיושב-ראש הוועדה צריך להגיד לה להוציא את האס.

אורית סטרוק: אס מהחדר.

אורית סטרוק: מה זה פה?

מיכל רוזין: אני מבקשת לקבל תשובות ענייניות מהגורמים שבשטח, הם אחראים על הסדר.

מיכל רוזין: אני רוצה לדעת מה נעשה גם מול הפרות הסדר האלה?

אורית סטרוק: את לא רוצה לדעת כלום כי את הולכת, את סתם רוצה לדבר.

מיכל רוזין: אני רוצה לדעת מה נעשה מול חיילים ושוטרים שהשתתפו או לא הגנו, ואני רוצה לדעת איזה הדרכה, איזה מסרים עוברים לחיילים האלה כי בסוף הם הילדים של כולם.

רם בן ברק: תודה רבה, חברת הכנסת רוזין.

רם בן ברק: אני מבקש שתי דקות לדובר.

רם בן ברק: חבר הכנסת ניר אורבך, אתה רוצה להגיד משהו?

ניר אורבך: תודה רבה, אני אשתדל לעמוד במסגרת הזמן.

ניר אורבך: קודם כל, תודה רבה ליושב-ראש הוועדה, חבר הכנסת רם בן ברק, שנענה לבקשתי וב-25 באוקטובר יתקיים דיון גם בנושא של אלימות כלפי המתיישבים.

ניר אורבך: אני חייב להגיד מילה, גם מהניסיון שיש לי בוועדות, יושב-ראש הוועדה הוא הגון ומאוזן לגמרי, קשוב ונענה לבקשות.

ניר אורבך: כשאנחנו כותבים בגוגל אלימות ביהודה ושומרון, רוב הכתבות שקופצות זה אלימות של מתיישבים כלפי פלסטינים.

ניר אורבך: אבל לא סתם.

ניר אורבך: יש פה מערכת מתוזמנת עם קמפיין ממומן, כמי שחווה בחודשים האחרונים על בשרי קמפיין ממומן, אני יודע מה המשמעות, איך אפשר לעשות פייק ואיך אפשר להציג נתונים.

ניר אורבך: אין איזון.

ניר אורבך: אין איזון, לא ביהודה ושומרון ולא בבנימין ולא בערים המעורבות.

ניר אורבך: ארגוני השמאל עובדים שעות נוספות בצילום חיילים שמגיבים לתקריות ולאלימות והרבה פעמים הצילום הוא מגמתי.

ניר אורבך: אנחנו רואים חייל, אחרי שעבר אלימות והתגרות בלתי פוסקת, אנחנו לא רואים אם היו שם זריקות אבנים, מאיזה כיוון, ובקבוקי תבערה גם מאזרחים פלסטינים, אנחנו רואים רק את התגובה שהוא מגיע לשלב שהוא כבר לא יכול יותר והיה צריך להגיב.

ניר אורבך: אז יוצאת המצלמה ואז מגיעה התקשורת.

ניר אורבך: אם נבדוק את התחקורים של אחרי המקרים, אני בטוח ואני יודע שבחלק גדול מהמקרים מדובר על התנהגות והתנהלות ראויה של חיילים, בטח בתנאי השטח שהיו שם.

ניר אורבך: רק אתמול הופץ סרטון ברשתות על התגרות כלפי חיילי מג"ב בירושלים ועל התגובה שלהם.

ניר אורבך: אם היו מצלמים רק את התגובה, זה אולי נראה לא כל כך נעים אבל כשרואים את ההתגרות אז מבינים את התמונה המלאה.

ניר אורבך: חברת הכנסת מיכל רוזין, כולנו נגד אלימות - - -

מיכל רוזין: אני לא שומעת שאתה נגד אלימות.

מיכל רוזין: בינתיים הפנית אצבע לארגוני השמאל.

איתמר בן גביר: כשמלהיטים את הרוחות ארגוני השמאל - - -

מיכל רוזין: אז לי יש מה להגיד על ארגוני הימין אבל לא עשיתי את זה.

ניר אורבך: חברת הכנסת רוזין, אני יודע לנהל שיח בינינו, אני לא צריך עזרה.

ניר אורבך: אני מפריד בין שני דברים.

ניר אורבך: אני מפריד בין תגובות להתגרות ואני מפריד בין אלימות יזומה.

ניר אורבך: אלימות יזומה מכל צד שהוא צריכה להיות מטופלת ביד קשה ועל פי חוק, אני אומר את זה חד משמעית.

ניר אורבך: אבל הטענה שלי, שאין איזון.

ניר אורבך: ניסו להגיד שגם בערים מעורבות יש שני צדדים.

ניר אורבך: אין שני צדדים, יש שם צד שהתגרה והתחיל את המהומות ויש צד שלפעמים ואני לא יודע אם בצורה שהלמה את הסיטואציה, הגיב.

ניר אורבך: זאת הפרדה מוחלטת בין הדברים מבחינתי.

ניר אורבך: תודה רבה.

רם בן ברק: תודה רבה.

רם בן ברק: חבר הכנסת מוסי רז, בבקשה.

מוסי רז: תודה, אדוני היושב-ראש, על הדיון החשוב הזה.

מוסי רז: אני דווקא שמח עם ההגדרה של גורמים ישראלים קיצוניים, כמובן שרובם מתנחלים.

מוסי רז: הרי ההתנחלות – ברור שרוב המתנחלים, מלבד האקט האלים של ההתנחלות, לא עוסקים באלימות פרסה שעליה אנחנו רוצים לדבר.

מוסי רז: בשבת שעברה הלכתי עם טובי הישראלים בארץ הזאת, מאות אנשים, למופקרה, נכנסתי עם הילד מוחמד חמאמדה, בן שלוש ועשרה חודשים, לראות את המקום שבו הוא נרגם באבנים בתוך איזה חדר כזה.

מוסי רז: דרך השמשה שניפצו אותה זרקו אבן, פגעו בראשו וכשהוא נכנס, כשהובילו אותו באמבולנס – ילד בן שלוש ועשרה חודשים – המשיכו לרגום אותו באבנים, את האמבולנס.

מוסי רז: מה הבעיה, למה יש אלימות כזאת ללא הפסקה?

מוסי רז: כי אין מי שמתעסק עם זה.

מוסי רז: המשטרה לא הייתה שם, היא הגיעה לאחר שהסתיים הפוגרום כמו שתמיד היא מגיעה כשיש אלימות של מתנחלים.

מוסי רז: איפה יש משטרה?

מוסי רז: איפה הם התלוננו, במשטרת קריית ארבע?

מוסי רז: אתם יודעים איזה מרחק ממופקרה לקריית ארבע?

מוסי רז: זה בלתי אפשרי.

מוסי רז: אבל הצבא היה שם.

מוסי רז: מה עשה אותו רב סרן ידוע לשמצה, ששוב ושוב ושוב מעורב בפעולות חבלה כנגד ישראלים?

מוסי רז: בזמן הזה שתוקפים ילד בן שלוש ועשרה חודשים ופוצעים אותו, מוליכים אותו לבית החולים, מצולם כדוחף ופוגע בפלסטינים.

מוסי רז: שמעתי, שהוגש לך איזה דוח, אדוני היושב-ראש, על ההתנהגות של אותו רב סרן שפגע בישראלים.

מוסי רז: אני הייתי שם, אני ראיתי.

מוסי רז: אני לא יודע מה כתוב בדוח שנמסר לך, אבל אם כתוב פה דבר אחר מלבד שאותו רב סרן צריך לעוף מהצבא, אז הדוח הזה והתחקיר היה פיקטיבי.

מוסי רז: אני מכיר את זה מהשירות הצבאי שלי.

מוסי רז: אני הגעתי לטול-כרם ואמרו לי, היום הרגנו עובר אורח.

בצלאל סמוטריץ': ראית גם את הפעיל של בצלם, שהצית את הבית וצעק שזה יהודי?

בצלאל סמוטריץ': ראית גם אותו, אם היית שם, מוסי?

רם בן ברק: אל תהיה שופט במקרה הזה.

איתמר בן גביר: אנחנו מכירים את המציאות, הם מסלפים את המציאות.

מוסי רז: מי שלא היה שם, לא יהיה השופט במקרה הזה.

מוסי רז: שאף אחד מאלה שלא היו שם לא יהיה השופט - - -

איתמר בן גביר: אנחנו גרים שם, אתה, איפה אתה גר?

איתמר בן גביר: אנחנו גרים שם, אנחנו רואים את האלימות שלהם כל הזמן.

איתמר בן גביר: אנחנו רואים את התססה שלהם.

מוסי רז: תצעק, תצעק.

מוסי רז: אני אולי אשיג לך גם תמונה של זה שזרק את האבן על הילד, תתלה אותה בסלון.

מוסי רז: האלימות של המתנחלים, אין לה תשובה.

מוסי רז: יש אלימות בכל מקום ולאלימות של המתנחלים אין תשובה משום שאין משטרה, המשטרה נמצאת בהתנחלויות, היא לא נמצאת במופקרה, היא לא נמצאת בדרום הר חברון, היא לא נמצאת בבקעת הירדן, על זה אנחנו מדברים.

מוסי רז: הרי 99% מהמתנחלים לא עוסקים באלימות הזאת, איך אנחנו עונים לאחוז הזה שכן עוסק באלימות?

מוסי רז: אין לנו משטרה לטפל בהם.

אורית סטרוק: פשוט תעיף משם את האנרכיסטים שלך, זה הכול.

אורית סטרוק: תעיף את האנרכיסטים שלך שמעוררים את המהומות.

רם בן ברק: חברת הכנסת אורית סטרוק, אני מבקש ממך.

מוסי רז: על מה את מדברת?

רם בן ברק: חברי הכנסת, אני יכול להשתמש בסמכותי ולהוציא מהדיון כל מי שאני רוצה אחרי שאני מזהיר אותו פעמיים.

רם בן ברק: אני לא רוצה לעשות את זה, זה דיון חשוב, חשוב לי לשמוע את הדעות של כולם, אני מבקש מכם, תתאפקו.

רם בן ברק: ממך, חבר הכנסת מוסי רז, אל תיכנס לגופו של איש בדיון הזה, יש ועדת חקירה, היא תדון, היא תחליט, אנחנו נבקר אותה.

איתמר בן גביר: הוא התליין שלו, הוא רוצה לתלות אותו.

איתמר בן גביר: כשזה חייל צה"ל, אתם ממהרים לתלות.

איתמר בן גביר: נגד צה"ל, נו, מה לעשות.

מוסי רז: אני מציע שוועדת החקירה, אותה ועדת בדיקה, תזמין גם אחרים שהיו שם, לדוגמה, סגן אלוף במילואים על ידי אותו רב סרן בצה"ל.

מוסי רז: מה, ברגע שהוא משתחרר הוא כבר לא אמין?

מוסי רז: 400 ישראלים לא אמינים, רק אותו אחד אמין?

מוסי רז: אני חותר למשפט הסיום, מה שצריך לצאת מהדיון הזה, אני מקווה שלזה יכולים להסכים כולם בחדר הזה.

מוסי רז: מי אמור לטפל באלימות הזאת?

מוסי רז: האם המשטרה שמרוחקת משם?

מוסי רז: איך פותחים תחנות משטרה במקומות יותר קרובים?

מוסי רז: הרי אנחנו יודעים בדיוק איפה זה קורה שוב ושוב ושוב, כל יום, בעיקר בשבתות: דרום הר חברון, בקעת הירדן.

מוסי רז: אני יודע להצביע על שמות ספציפיים של אנשים, של מיקומים ספציפיים על המפה.

מוסי רז: איזה שוטרים יכולים לבוא ולטפל באירוע הזה, איך מגישים תלונה ולא אומרים להם, לכו למשטרת ישראל, איך הם יגיעו למשטרת אריאל או משטרת קריית ארבע.

מוסי רז: איך מתלוננים על אלימות כזאת?

מוסי רז: כי אם לא נטפל בזה, נגלה שהיא תהיה הרבה יותר גדולה, כמו שהיא עכשיו.

מוסי רז: אם נטפל, היא תהיה כמו שיש אלימות בכל מקום.

רם בן ברק: תודה רבה.

רם בן ברק: אני רוצה לעבור למשרדים השונים.

רם בן ברק: מעבר לדעות האישיות של כל אחד, כדאי שנשמע קצת נתונים.

רם בן ברק: תא"ל ירון פינקלמן, בבקשה.

תא"ל ירון פינקלמן: שלום, צוהריים טובים לכולם, אני רח"ט מבצעים של צה"ל, שמי ירון פינקלמן, אני אסקור בקצרה את המציאות כמו שאנחנו מבינים.

תא"ל ירון פינקלמן: ראשית, אני רוצה לומר שהמציאות המבצעית ביהודה ושומרון היא מציאות מבצעית מורכבת.

תא"ל ירון פינקלמן: היא מורכבת כי ההתמודדות המבצעית של צה"ל - אם יורשה לי, של כוחות הביטחון, שאנחנו פועלים בעניין הזה ביחד – המציאות הזאת מורכבת מהתמודדות עם פעילות חבלנית עוינת, עם הפס"דים, עם מעצרים, והכול קורה כמובן בסביבה של אוכלוסייה אזרחית.

תא"ל ירון פינקלמן: לכן כל מעשה מבצעי הוא למעשה מורכב מאוד וההתמודדות באותה עת היא עם כלל התרחישים המבצעיים.

תא"ל ירון פינקלמן: כלומר, כוחות מבצעיים יכולים לעסוק מול פעילות חבלנית עוינת ובאותה עת או ליד ובסמוך, עם פעילות מהסוג שתוארה פה ולכן זה מאוד מאוד מורכב.

תא"ל ירון פינקלמן: זאת אמירה ראשונה.

תא"ל ירון פינקלמן: אמירה שנייה, כשאנחנו פועלים על פי הנהלים שהוגדרו ואושרו, אבן הדרך המשמעותית היא כמובן ועדת שמגר מ-1996 ולכן אנחנו פועלים על פי הנהלים שאושרו על ידי היועץ המשפטי לממשלה ומהם נגזרו ההוראות המבצעיות.

תא"ל ירון פינקלמן: צה"ל כמובן הוא הריבון בשטח, הוא האחראי על ההגנה הכוללת אבל יש לומר – זה גם יוצג אחר כך באופן מדויק – פעולת אכיפת החוק וסגירת המעגל על אירועים של הפרת חוק מצויה מטעמים מובנים בידי משטרת ישראל, כאשר ההעדפה כמובן, שאכיפת החוק והמגע עם אזרחים ישראלים, תתבצע על ידי משטרה ומג"ב, מטעמים מובנים.

תא"ל ירון פינקלמן: לרוב, צה"ל, כשהוא נמצא לבד במשימה או שיש כוח צבאי שנמצא לבדו במשימה, הוא ייתן את המענה הראשוני שתיארתי ולאחר מכן תתבצע סגירת המעגל החוקית והאכיפתית עם משטרת ישראל.

תא"ל ירון פינקלמן: אנחנו מעדיפים, מטעמים מובנים, שכך יהיה הדבר.

תא"ל ירון פינקלמן: לחיילי צה"ל יש את הסמכויות המתאימות וההוראות המתאימות כדי להתמודד עם התרחישים הללו.

תא"ל ירון פינקלמן: חזרתי ואני חוזר על זה שוב כי זה מסר שחשוב לי להעביר לכם, חברי הכנסת, המציאות היא מציאות מורכבת.

תא"ל ירון פינקלמן: כאמור, סיום הטיפול בכל אירוע כזה, חוקית, סגירת התהליך היא על ידי משטרת ישראל.

תא"ל ירון פינקלמן: התבקשנו להתייחס לכלים וההכשרות שחיילי צה"ל מקבלים.

תא"ל ירון פינקלמן: קודם כל צריך לומר, כל חייל צה"ל, אני מדבר על לוחמים, לוחמי צה"ל, יש להם את הכשירות הבסיסית והמבצעית שאתה הם מגיעים, על פי סוג היחידה שאליה הם משתייכים.

תא"ל ירון פינקלמן: בהכנה המבצעית שנקראת בצה"ל העלאת אימון לפני תעסוקה מבצעית, יש מערכי שיעור ייחודיים שהם מחייבים כתו תקן לפני שעולים לתעסוקה מבצעית ביהודה ושומרון.

תא"ל ירון פינקלמן: זה גם שיעורים מקצועיים, זה גם הוראות מבצעיות על איך לפעול, הוראות מבצעיות מחייבות, זה גם העברת תחקירים מאירועי עבר ממקום של למידה, וזה גם סימולציות שעושים באימון לקראת אותה תעסוקה מבצעית כדי להדריך את הלוחמים ואת המפקדים לאותן סיטואציות, שוב, כמו בפעם האחרונה שהן סיטואציות מורכבות.

תא"ל ירון פינקלמן: התכנים הללו הם תכנים שמוגדרים על פי שעות וימים וכאמור, הם תכנים מחייבים לפני עלייה לתעסוקה מבצעית ביהודה ושומרון.

תא"ל ירון פינקלמן: בתעסוקה עצמה – גם לזה נתבקשנו להתייחס – יש תדריכים מבצעיים טרם יציאה למשימה.

תא"ל ירון פינקלמן: וככל שהמשימה מחייבת, יש תדריכים ספציפיים לאותן פעילויות וגם לאחר מכן מתבצעת למידה.

תא"ל ירון פינקלמן: צריך לומר, שיש גם תרגילים שהם בשיתוף פעולה בין ארגונים כי המאמץ המבצעי ביהודה ושומרון הוא מאמץ רב ארגוני, מצויים בו הצבא, המשטרה, מג"ב ועוד זרועות ביטחון אחרות שלא נדון בהן כאן.

תא"ל ירון פינקלמן: נתבקשנו להתייחס גם לסוגית מסיק הזיתים בהקשר הנוכחי.

תא"ל ירון פינקלמן: יושב-ראש הוועדה, אנחנו עכשיו בעונת מסיק הזיתים, זאת העונה בשנה, אני נותן את זה כדוגמה להיערכות ייעודית שלנו לתרחישים שהם תרחישי חיכוך מהסוג שתואר.

תא"ל ירון פינקלמן: כיצד הדבר מתבצע?

תא"ל ירון פינקלמן: אחד, הצבת כוחות כמיטב יכולתנו ומיטב הפריסה.

תא"ל ירון פינקלמן: שותפים לכך, צבא ומשטרה וגם מתאם הפעולות בשטחים כדי שתהיה פונקציה מקצועית בעניין, באותם מוקדים שהם ידועים כמוקדי חיכוך, כדי לאפשר את החוק, את הסדר הציבורי ואת הביטחון.

תא"ל ירון פינקלמן: הביטחון הוא קודם כל המשימה של הצבא וכוחות הביטחון.

תא"ל ירון פינקלמן: זה מבוצע בנוהל קרב להכנת משימה שהיא תמיד בין ארגונית, הגעה פיזית לנקודות.

תא"ל ירון פינקלמן: ואני אומר, בעונות שנה שכאלה או למול תרחישים כמו המקרה הזה של מסיק הזיתים, אנחנו מביאים תגבורי סד"כ במיוחד לאותם אירועים, תחת ההבנה של מוקדי החיכוך הללו.

תא"ל ירון פינקלמן: גם פה הכוונה היא, שלמול אזרחים ישראליים, יעמדו קודם כל אנשי משטרה ואנשי מג"ב - אני חושב שזה ברור לכולם מדוע - ובמעגל האבטחה החיצוני, תגבור, פיקוד ושליטה יהיו כוחות צה"ל.

אוסאמה סעדי: ספר לנו מה קרה אתמול והיום במסיק הזיתים בסלפית?

איתמר בן גביר: לא הבנתי, הוא מדבר על אירועים קונקרטיים?

איתמר בן גביר: כי אמרו לנו שבוועדה לביטחון פנים לא מדברים על אירועים קונקרטיים.

עופר כסיף: אחד משלכם הצטלם עם - - -

בצלאל סמוטריץ': במהלך מסיק זיתים שהתקיים היום סמוך לאריאל, הגיע חשוד, הפר צו שטח צבאי סגור, החשוד התבקש על ידי החיילים לעזוב את המקום אך הוא סירב.

בצלאל סמוטריץ': זאת הודעה של המשטרה.

עופר כסיף: אתה בעד הכיבוש.

עופר כסיף: חיילי צה"ל - - -

יואב קיש: חיילי צה"ל מגנים עליך, אם לא הבנת.

יואב קיש: בלעדיהם, לא היית פה לרגע.

יואב קיש: בלי חיילי צה"ל, לא היית פה לרגע, אם לא ברור לך.

יואב קיש: הם עושים עבודת קודש.

איתמר בן גביר: אתה הפושע הכי גדול, עופר כסיף.

איתמר בן גביר: אין פושע יותר גדול ממך.

רם בן ברק: רבותיי, תירגעו.

איתמר בן גביר: שלפחות לא יסלף.

אוסאמה סעדי: שאלתי, אדוני היושב-ראש, על מסיק הזיתים.

איתמר בן גביר: הוא יכול לתת תשובות על אירועים קונקרטיים?

אוסאמה סעדי: אני לא שואל אותך, תשתוק.

איתמר בן גביר: אתה תסתום את הפה, מחבל.

איתמר בן גביר: אתה צריך להיות בכלא בכלל.

איתמר בן גביר: למה אתם לא עוצרים אותו?

איתמר בן גביר: למה אתם לא עוצרים את הבן אדם הזה?

רם בן ברק: חבר הכנסת בן גביר.

איתמר בן גביר: מה זה הדבר הזה, הוא יגיד לי לשתוק?

רם בן ברק: אני קורא לך פעם ראשונה.

איתמר בן גביר: למה לא הערת לו?

רם בן ברק: אוסאמה, פעם ראשונה.

אוסאמה סעדי: אני פעם ראשונה?

אוסאמה סעדי: הוא קורא לי מחבל.

איתמר בן גביר: אתה תגיד לי לשתוק?

רם בן ברק: אני קורא לך פעם שנייה, אוסאמה.

רם בן ברק: גם אתה, פעם שנייה.

רם בן ברק: עכשיו, בואו נמשיך.

רם בן ברק: בפעם הבאה תהיו בחוץ.

רם בן ברק: חבר'ה, אני לא מתכוון לעשות כאן, זה יצעק על זה מחבל וזה יצעק על זה טרוריסט.

רם בן ברק: יש כאן דיון רציני, אף אחד מאתנו לא רוצה אלימות ואף אחד לא רוצה שאנשים, זעומים במספרם, שיטילו דופי בציבור גדול.

רם בן ברק: אנחנו דנים באירועים כדי שאם אפשר יהיה לשפר את המצב, זו מטרת הדיון והמטרה היא לא שאחד יצעק על השני.

איתמר בן גביר: סבבה, אבל לא לסלף את האירועים, לא להפוך את הקורבן לתוקף.

גבי לסקי: המתנחלים הם קורבן?

איתמר בן גביר: למה היא מעירה?

אוסאמה סעדי: אתה כל הזמן מעיר.

איתמר בן גביר: אני חבר כנסת.

איתמר בן גביר: היא חברת כנסת?

איתמר בן גביר: לחבר כנסת מותר לקרוא קריאות ביניים.

איתמר בן גביר: מישהי מארגון חוץ פרלמנטרי?

גבי לסקי: אני חברת כנסת.

איתמר בן גביר: מי זאת?

איתמר בן גביר: אני לא רואה אותה.

איתמר בן גביר: אה, גבי, לא ראיתי אותה.

תא"ל ירון פינקלמן: כאמור, יש התארגנות ייעודית בעניין הזה.

תא"ל ירון פינקלמן: לסיכום הסקירה הקצרה הזאת, המשימה של צה"ל היא ביטחון על כל הרבדים שלו במציאות שהיא מציאות מורכבת.

תא"ל ירון פינקלמן: אנחנו מפעילים כוח היכן שנדרש, על פי ההוראות המחייבות ועל פי ערכי צה"ל ועל פי מה שנדרש ממפקדי צה"ל וחיילי צה"ל ועומדים על העניין הזה.

תא"ל ירון פינקלמן: אמרתי, שיש הדרכות ייעודיות, הכשרות ייעודיות והוראות ספציפיות כיצד לנהוג.

תא"ל ירון פינקלמן: ברור לכולנו שעדיף שבמגע עם אזרחים ישראלים יהיה קודם כל מגע של המשטרה ומג"ב ורק לאחר מכן של חיילי צה"ל.

רם בן ברק: אני רוצה לשאול שאלת הבהרה.

רם בן ברק: האם במקרה של זורק אבנים פלסטיני על רכב צה"לי, או זורק אבנים יהודי על רכב צה"לי, התגובה תהיה אותה תגובה?

תא"ל ירון פינקלמן: הוראות הפעלת הכוח שלנו ברורות ועיקרן עוסקות באלימות ואופן התמודדות עם אלימות מכל סוג שהיא כלפי כוחות הביטחון.

תא"ל ירון פינקלמן: ההוראות שלנו בוחנות את מידת סכנת החיים שנמצאת.

תא"ל ירון פינקלמן: כמו כל דבר, זה מאוד תלוי בסיטואציה שבה הדבר הזה מתבצע.

גבי לסקי: מספרים יש?

רם בן ברק: אל תפריעי.

תא"ל ירון פינקלמן: לכן המפקד בשטח או מי שנמצא בסיטואציה המבצעית תחת ההנחיות הקיימות ואיזה סוג אמל"ח - - -

מיכל רוזין: אני רוצה לשאול.

מיכל רוזין: הרי אחת הבעיות בצבא הרבה פעמים זה כמו עם הסיפור של שירות משותף, הרבה מאוד נושאים, יש הדרכות אבל בסוף, כשזה לא מחלחל למפקדים בשטח, אם המפקד בשטח לא יודע לתת את ההנחיות בזמן, לא יודע לעצור את הדברים, אנחנו רואים את הסרטונים והסרטים שמופצים על חיילים שעומדים מנגד.

מיכל רוזין: אני מבינה שאחר כך אתם מתחקרים וכדומה, אבל יש פה איזה בעייתיות.

מיכל רוזין: אנחנו מדברים עם חיילים שהשתחררו והם אומרים, לא, לא נתנו לנו את ההכשרה הזאת או לא הבנו.

מיכל רוזין: זה שיש מלמעלה הוראה לתת הכשרה - - -

בצלאל סמוטריץ': היושב-ראש, אני גם יכול שאלה?

מיכל רוזין: אם יש הוראה מלמעלה לתת הכשרה - - -

יואב קיש: אדוני היושב-ראש, נתת להם זכות דיבור ראשונים, אמרו שהם צריכים ללכת, הם יושבים פה בדיון, למה נתת לשלושה חברי קואליציה לדבר ולא לאף נציג אופוזיציה לדבר?

יואב קיש: הם באו, אמרו שהם ממהרים, הם יושבים פה ומנהלים את הדיון.

מיכל רוזין: אני יזמתי את הדיון.

יואב קיש: אז שלא יגידו שהם ממהרים.

יואב קיש: זה לא מכובד להטעות את הפורום.

רם בן ברק: כששניכם צועקים, אני בטח לא שומע.

יואב קיש: אדוני היושב-ראש, ביקשת בפתיחה לתת לכמה חברי כנסת עדיפות דיבור כי הם ממהרים לישיבות אחרות.

יואב קיש: שלושתם במקרה מהקואליציה.

יואב קיש: חשבתי, שידברו וילכו, כמו שנהוג בחלק מוועדות הבית.

יואב קיש: אני רואה שהם מדברים, מנהלים את הדיון - - -

רם בן ברק: חבר הכנסת קיש, אתה רוצה להגיד משהו לפני שאתה שומע את גורמי הביטחון?

יואב קיש: התשובה היא כן.

יואב קיש: אני חושב שיש גם חברי כנסת מהאופוזיציה שהיו רוצים לדבר, וכן, גם אני רוצה לדבר.

רם בן ברק: ידברו כולם.

יואב קיש: אם אני בזכות דיבור, אשמח לקבל זכות דיבור.

אורית סטרוק: כמו שמיכל מתשאלת אותם, גם אני רוצה לתשאל אותם.

איתמר בן גביר: רם, צריך להיות כאן איזון, אתה בדרך כלל מאזן.

רם בן ברק: יהיה כאן איזון מוחלט, תהיו שקטים, אני לא מבדיל בין קואליציה לאופוזיציה.

רם בן ברק: תודה לאל, גם הקואליציה שלנו לא פשוטה.

אורית סטרוק: אנחנו גם יכולים לשאול שאלות כמו שמיכל שאלה?

רם בן ברק: אם זאת שאלה עניינית שנוגעת לנושא שהוא דיבר עליו?

אורית סטרוק: בוודאי עניינית, למה שלא תהיה שאלה עניינית?

רם בן ברק: תשאלי, בבקשה.

אורית סטרוק: אני רוצה לשאול, האם אתם מזהים פעילות פרובוקטיבית של קבוצות שמאל קיצוני בשטח?

אורית סטרוק: והאם אתם מזהים, שההתלהמות בשטח, גם מצד הערבים, גם מצד היהודים, היא תוצאתית לפעילות כזאת?

אורית סטרוק: ואיך אתם נערכים מול החיילים שלכם שמגיעים לשטח, איזה תדריכים הם מקבלים איך להתמודד עם הקבוצות האנרכיסטיות האלה שמגיעות כדי להתסיס?

אורית סטרוק: תודה.

איתמר בן גביר: גם אני רוצה לשאול שאלה.

איתמר בן גביר: שיענה קודם.

רם בן ברק: שנייה.

רם בן ברק: רק שאלה אחת.

רם בן ברק: בבקשה.

תא"ל ירון פינקלמן: כפי שאמרתי, אנחנו נותנים תדריכים ספציפיים ומקצועיים להתמודדות בחיכוך של אוכלוסייה אזרחית וכוחות לוחמים.

תא"ל ירון פינקלמן: אנחנו עושים את זה גם בהכשרה לפני התעסוקה וגם לפני משימה ספציפית שהכוחות נשלחים אליה.

תא"ל ירון פינקלמן: אנחנו מציידים את הכוחות, מארגנים את הכוחות וככה מדריכים את הכוחות.

רם בן ברק: אנחנו נעבור עכשיו לאבי רואה, בזום, בבקשה.

אבי רואה: צוהריים טובים, אני מבין שהדיון הזה עם יותר מדי אנרגיות שלא תמיד הולכות לכיוון הנכון.

אבי רואה: אבל מה שאני רוצה לומר, מה שאתה, אדוני היושב-ראש, אמרת וגם מה שנאמר על ידי החברים האחרים, אנחנו בוודאי נגד אלימות מכל צד שהוא, אלימות לא פותרת שום בעיה וצריך לתת מענה למי שמפעיל אלימות, צריך לתת את התגובה הראויה והנכונה.

אבי רואה: זה אחד.

אבי רואה: שנית, כל תוכנית טיפול - אני מבין שאחד הנושאים כאן זה מה המשטרה עושה, מה צה"ל עושה וכן הלאה – מחויבת בתוכנית מניעה.

אבי רואה: כך נכון לעשות בכל תוכנית טיפול, לשאול מה תוכנית המניעה, כדי לא להגיע בפעם הבאה לסיטואציות שאף אחד לא רוצה לחוות אותן וגם לא לחזות בהן, אם זה פגיעה בילדים, נשים, זקנים, מבוגרים, כאלה ואחרים.

אבי רואה: נקודה נוספת, דברים שנאמרים כנגד קציני צה"ל, חיילי צה"ל ואנשי המשטרה.

אבי רואה: אני מבקש, כמו שאתה ביקשת, להשאיר אותם מחוץ לדיון, זה לא נכון ולא ראוי, אף אחד מאתנו לא נמצא בסיטואציה ובמצבים שהם נמצאים, פעם לכאן ופעם לשם.

אבי רואה: לכן, גם אם מצטיירת איזה שהיא תמונה בצילום כזה ואחר של חייל צה"ל שלא נוהג כפי שאנחנו חושבים שצריך לנהוג, אצלנו אומרים, אל תדון את חברך עד שלא תגיע למקומו.

אבי רואה: אף אחד לא יודע באיזה סיטואציה הוא נמצא - - -

מיכל רוזין: אנחנו לא רוצים שהם יהיו שם.

אבי רואה: ודאי שלא צריך להסכים עם זה, אבל ודאי שלא צריך לשפוט ולתלות כאן ועכשיו, בוא נשאיר את זה מחוץ לדיון, גורמי המשטרה, גורמי צה"ל אמונים עלינו שהם יבצעו את התחקירים הראויים ויסיקו את המסקנות הנדרשות כדי שתמונות כאלה לא יהיו.

אבי רואה: אני מקווה שבסופו של דבר, מהדיון הזה נצא עם תובנות מכל הכיוונים, גם של חברי הכנסת מימין וגם של חברי הכנסת משמאל, למנוע את הסיבות שמביאות לאלימות כזאת או אחרת משני הצדדים, האלימות היא לא טובה.

אבי רואה: תודה.

רם בן ברק: תודה רבה.

תנ"צ מוריס חן: צוהריים טובים לכולם, אדוני היושב-ראש, חברי הכנסת, שמי מוריס חן, אני סגן ראש אגף המבצעים והשיטור.

תנ"צ מוריס חן: אני רוצה לציין, שמ-2016 ועד 2019 אני גם פיקדתי על מרחב חברון, כך שחלק מהדברים שנאמרים פה, עסקתי בהם.

תנ"צ מוריס חן: נדרשנו כמשטרה להתייחס לשלוש סוגיות מרכזיות, לעניין הסמכות, הטיפול בסד"צ ורציתם לשמוע את נתוני החקירות.

תנ"צ מוריס חן: לעניין הסמכות, העסק הזה מאוד מורכב.

תנ"צ מוריס חן: אדוני היושב-ראש, הן בוועדת שמגר מ-1996 והן בפקודת המשטרה, המסדירות את תחומי האחריות לעניין פיקוד ושליטה בצורה מאוד מסודרת ומתואמת, מתבצעת בצורה מיטבית בפרק הזמן הזה בינינו לבין צה"ל, בנהלים והלכה למעשה גם בשטח.

תנ"צ מוריס חן: לעניין הטיפול בסד"צ – סדר ציבורי – המשטרה לעניין זה, לצד הצבא, באמצעות כוחות מג"ב ת"פ, הפוקד והשולט, לעניין זה המפקד הצה"לי, נמצאים באותם מקומות באשר נדרש אל מול אותם אירועים שמתרחשים בשטח.

תנ"צ מוריס חן: לאותו כוח מג"ב ייעודי יש גם את הניסיון הנדרש, גם את ההכשרה הייעודית לעניין הסד"צ וגם את נושא הסמכות כי לאותם שוטרי מג"ב יש גם את הסמכות המשטרתית לטיפול.

תנ"צ מוריס חן: יש לי עוד כמה דברים לומר, רק בעניין של הסוגיה השלישית, של נתונים, נמצא אתי פה רמ"ח חקירות של משטרת ישראל, ניצב משנה זיו שגיא, הוא יתייחס ולאחר מכן אני אמשיך.

נצ"מ זיו שגיא: צוהריים טובים, שמי זיו שגיא, אני ראש מחלקת חקירות במשטרה, אני אתייחס למספר נתונים ולאחר מכן לכמה דברים שעלו כאן.

נצ"מ זיו שגיא: מבחינת הנתונים, אנחנו אוספים נתונים על פתיחה בחקירה, על מעצרים ועל הגשת כתבי אישום.

נצ"מ זיו שגיא: אם אני מתייחס לשנת 2020 כדוגמה, אנחנו יכולים להציג מעצרים של כ-190 פלסטינים וכ-22 ישראלים.

נצ"מ זיו שגיא: ואותו יחס של 242 תיקי חקירה שנפתחו בצד הפלסטיני ו-115 תיקים של הפס"ד ישראלי.

נצ"מ זיו שגיא: פתיחה בחקירה מבחינתו היא כפי שנפתחת חקירה בכל מקום אחר כשנודע למשטרה על עבירה, היא פותחת בחקירה.

נצ"מ זיו שגיא: כשמועבר אלינו תיעוד, כשמוגשת תלונה, אם זה על ידי תושבים מקומיים ואם זה על ידי גופים או ארגונים שיודעים לעשות את זה, או כשיש נוכחות של שוטרים בשטח, נפתחת חקירה.

נצ"מ זיו שגיא: אנחנו פועלים בצורה מקצועית לאסוף את הראיות, למצות את החקירה.

נצ"מ זיו שגיא: אנחנו לחלוטין עיוורים לנושא של זהות ומניע.

בצלאל סמוטריץ': מה נקרא הפס"ד?

בצלאל סמוטריץ': זריקת אבנים על רכב ישראלי, פותחים חקירה?

בצלאל סמוטריץ': 240 זה בערך הנתון השבועי, במקרה הטוב.

גבי לסקי: הפגנה בשטח שלהם זה הפס"ד מבחינתם.

גבי לסקי: הפגנה של הפלסטינים.

בצלאל סמוטריץ': אבל כשרכב ישראלי קיבל אבנים ומגיש תלונה למשטרה, לא נפתחת חקירה?

תנ"צ מוריס חן: אני רק אשלים את המשפט, אנחנו עיוורים לזהות ומניע.

בצלאל סמוטריץ': אז 240 תיקים בשנה, אמרתי, זה פחות מהיבול השבועי של מה שאנחנו חווים בדרך הביתה.

תנ"צ מוריס חן: אני אתייחס לזה עוד רגע, חבר הכנסת סמוטריץ'.

תנ"צ מוריס חן: השיקולים שלנו הם שיקולים חקירתיים מקצועיים, היכן שיש ראיות אנחנו מעבירים את התיקים לתביעה, על פי שיקול דעתה מוגש כתב אישום.

תנ"צ מוריס חן: היכן שאין מספיק ראיות, התיקים נסגרים.

איתמר בן גביר: יש כאן שאלות למשטרה, אני יכול לשאול את המשטרה שאלות?

רם בן ברק: כן.

איתמר בן גביר: אנחנו יודעים שאתם הקמתם מחלק לפשיעה לאומנית, זה דבר שאין לו אח ורע.

איתמר בן גביר: אגב, כששופטים שואלים אתכם, את מי בודק המחלק הזה?

איתמר בן גביר: עשן יוצא להם מהאוזניים כשאתם אומרים להם, זה מחלק ליהודים, טיפול של פשיעה לאומנית ליהודים בלבד.

איתמר בן גביר: אנחנו אחרי כמה שנים שהמחלק הזה עבד, שנים רבות אפילו הייתי אומר, נעצרו הרבה מאוד אנשים, ופעם אחר פעם, לפי נתונים שאני מחזיק, אני הרי ייצגתי מאות נערי גבעות, פעם אחר פעם בית המשפט אמר, אתם עצרתם סתם, התנכלתם, פעלתם שלא כחוק.

איתמר בן גביר: יכול להיות שיש לכם איזה שהיא אג'נדה, מדיניות, כלפי עבירות של יהודים?

איתמר בן גביר: אגב, שאלו אתכם פה מה זה סד"צ, בסד"צ אתם מכניסים גם את סעיף 196, גרפיטי.

איתמר בן גביר: נכון, ילד שמרסס בטושים, מבחינת

איתמר בן גביר: כם זה סד"צ?

רם בן ברק: חבר הכנסת בן גביר, תשאל את השאלה.

איתמר בן גביר: מביאים נתונים לפני ששואלים את השאלה.

איתמר בן גביר: השאלה שאני שואל, איך יכול להיות שאתם פועלים כשיש מחלק רק לפשיעה לאומנית יהודית ולא לפשיעה לאומנית ערבית?

איתמר בן גביר: זאת גזענות, גזענות גרידא.

נצ"מ זיו שגיא: אני אתייחס.

נצ"מ זיו שגיא: ביחידות המיוחדות יש מפלגים שמתמחים בסוגים שונים של פשיעה ונדרשת פה פרופסיה.

נצ"מ זיו שגיא: זאת אומרת, אנחנו יודעים לשבץ את האנשים, אם זה דוברי שפה ואם זה הכשרה מנטאלית וכו'.

נצ"מ זיו שגיא: לכן אנחנו מחזיקים בכל היחידות המיוחדות האלה מחלקים שיודעים לפעול בהתאם לפשיעה היהודית ובהתאם לפשיעה הערבית ובהתאם לכך אנחנו מכשירים את האנשים.

אורית סטרוק: אדוני היושב-ראש, יש לי שאלה קצרה.

אורית סטרוק: שאלה גם לצבא וגם למשטרה, דיברתם על הנושא של המסיק ועל ההיערכות למסיק.

אורית סטרוק: אני רוצה לשאול, אם יש היערכות מקבילה דומה, או במה היא שונה, בכל מה שנוגע לפגיעות בחקלאים יהודים בשטח?

אורית סטרוק: אנחנו יודעים שיש הרבה פגיעות, איך אתם נערכים?

רם בן ברק: תודה.

תנ"צ מוריס חן: יש היערכות סדורה לקראת התקופה הזאת, זה כולל את כלל היחידות.

תנ"צ מוריס חן: חשוב לציין, שבמחוז שומרון ויהודה יש כ-1,300 שוטרים מסורים שנדרשים למשימה ועושים את המיטב כדי לשמור על שלום הציבור ולטפל בכל היקפי הפשיעה.

תנ"צ מוריס חן: כך שלשאלתך - - -

אורית סטרוק: לא, אני שואלת על הגנה על חקלאים יהודים מפני פגיעות בחקלאות שלהם.

רם בן ברק: הוא עונה לך.

רם בן ברק: הוא הבין והוא עונה לך.

תנ"צ מוריס חן: עוד הפעם.

תנ"צ מוריס חן: בהינתן תמונת מודיעין כזאת או אחרת ללא הבחנה, כפי ששמעתם קודם לכן מרמ"ח חקירות, אנחנו נמצאים שם בהקשר של מניעה וסיכול ובתקווה שאנחנו נהיה שם לפני שהאירוע החל.

רם בן ברק: תודה.

אוסאמה סעדי: אדוני היושב-ראש, אפשר שאלה?

רם בן ברק: כן.

רם בן ברק: רגע, אתה רוצה לדבר, לא לשאול.

יואב קיש: כן, אני גם צריך ללכת, בניגוד לאלה שאמרו שהם צריכים ללכת ולא הולכים, אני כן צריך ללכת.

רם בן ברק: בסדר.

רם בן ברק: בבקשה, אחד אחד.

רם בן ברק: אוסאמה סעדי.

אוסאמה סעדי: השאלה שלי למשטרה, אנחנו קיבלנו נתונים, שרק 5% מחקירות המשטרה הובילו להגשת כתבי אישום, והנתון המדאיג, ש-94% מהתיקים שהטיפול בהם הסתיים נסגרו ללא כתב אישום.

אוסאמה סעדי: הנתונים האלה נכונים?

נצ"מ זיו שגיא: אני אתייחס לחקירות עצמן.

נצ"מ זיו שגיא: אנחנו מפעילים את כל המערכים שיש לנו לאיסוף ראיות, אם זה גביית הודאות, אם זה הפעלת מערכים סיגנטיים, אם זה הפעלת מערכים ויזנטיים, אוספים את מירב הראיות שיש, יודעים לחקור ומעבירים את התיק לתביעה.

נצ"מ זיו שגיא: היכן שיש מקום להגיש כתב אישום, נגיש כתב אישום.

נצ"מ זיו שגיא: והיכן שאין, אז ההחלטה של התביעה או של הפרקליטות - - -

איתמר בן גביר: אגב, מה מספר הזיכויים כתוצאה מכתבי האישום שאתם מגישים?

איתמר בן גביר: יש יותר זיכויים מכרגיל, נכון?

רם בן ברק: חבר הכנסת בן גביר, אל תתפרץ.

איתמר בן גביר: זה נתון חשוב.

רם בן ברק: תודה רבה.

רם בן ברק: עכשיו זה יתנהל כך, חבר הכנסת קיש.

רם בן ברק: לאחר מכן – חבר הכנסת שיקלי.

רם בן ברק: לאחר מכן חוזרים - - -

איתמר בן גביר: רגע, זה דיבורים, חברי הכנסת מתייחסים עכשיו?

רם בן ברק: לא.

רם בן ברק: חבר הכנסת קיש צריך ללכת.

יואב קיש: אמרתי, בניגוד לחברי הכנסת שלפניי שאמרו שהם צריכים ללכת, אני צריך ללכת.

רם בן ברק: שתי דקות מעכשיו.

יואב קיש: תודה.

יואב קיש: אני אגיד בצורה הכי ברורה, כמובן שאני מגנה כל אלימות באשר היא ואני מחזק את כוחות הביטחון שנמצאים שם בשביל לשמור על הסדר במשימה מאוד מורכבת וקשה.

יואב קיש: בוודאי שברור לכולם באיזה צד נמצאת האלימות כל הזמן.

יואב קיש: כשיש מקרי קיצון, הם מטופלים פי אלף.

יואב קיש: מה שלי מפריע לי ופה אני פונה אליכם, אני מדבר על נושא ארגוני השמאל הקיצוניים, גם בארגוני השמאל יש כאלה שפועלים בצורה - - -

מיכל רוזין: אמרת מס שפתיים נגד אלימות ואז מי שאשם זה השמאל.

יואב קיש: כשאת דיברת, לא הפרעתי לך.

יואב קיש: יש ארגוני שמאל קיצוניים שפועלים באלימות ברורה - - -

עופר כסיף: שקר וכזב.

עופר כסיף: אתה משקר.

עופר כסיף: אתה משקר.

עמיחי שיקלי: חבר הכנסת כסיף, אתה שהרבצת לשוטרים מעז לדבר?

עמיחי שיקלי: אתה, שעל פי חוק יסוד: הכנסת, בכלל לא אמור לנכוח בדיון הזה, תומך טרור.

עופר כסיף: אתה אל תבלבל את המוח.

עמיחי שיקלי: אתה לא אמור להיות בכנסת.

איתמר בן גביר: תקפת שוטרים, זה ידוע.

רם בן ברק: חבר הכנסת קיש מדבר, בבקשה.

יואב קיש: קשה לשמוע את האמת אבל האמת היא פשוטה: ארגוני שמאל קיצוניים שמחפשים את ההתעמתות, באים להלהיט את השטח, פועלים באלימות, אלימות כלפי חיילים, אלימות כלפי שוטרים, אלימות כלפי כל מי שהם רק יכולים בשביל לייצר פה אש ובהם צריך לטפל.

יואב קיש: ותאמין לי, ברגע שהמשטרה והצבא בשטח יפעלו באופן נחוש כנגד אותם פורעי שמאל קיצוניים, כל הרעש של מה ששומעים פה, ירד בצורה מאוד משמעותית.

יואב קיש: אז השאלה שלי – ואני מבקש לקבל תשובה – דיברתם לפני רגע על נושא לאומני, האם אתם ממוקדים לטפל באותם ארגוני שמאל קיצוני, שמחפשים את ההתעמתות ופועלים בניגוד לחוק בצורה ברורה?

רם בן ברק: חבר הכנסת קיש, נדמה לי שהשאלה הזאת כבר נשאלה.

יואב קיש: לא, לא שמעתי על זה תשובה.

גבי לסקי: אבל הוא חייב להגיד שזה ארגוני שמאל קיצוני.

איתמר בן גביר: את צודקת, אנרכיסטים.

איתמר בן גביר: לא צריך להגיד קיצונים, צריך להגיד אנרכיסטים.

יואב קיש: אנרכיסטים נגד גדרות.

יואב קיש: הם קוראים לעצמם אנרכיסטים.

רם בן ברק: נדמה לי שניתנה תשובה ברורה.

יואב קיש: לא, לא ניתנה תשובה.

רם בן ברק: ניתנה תשובה ברורה, כמו שאני שמעתי, שגם צה"ל וגם המשטרה מטפלים באלימות באשר היא.

איתמר בן גביר: מה הנתונים?

איתמר בן גביר: מה הנתונים שלה?

רם בן ברק: הם לא באים למישהו ושואלים אותו אתה שמאל או ימין, בשביל לדעת אם לטפל, הם מטפלים באלימות, נקודה.

יואב קיש: אבל הוא נתן תשובה, שהוא עשה הכשרה מיוחדת לסגמנטים שונים, חלקם שפה, חלקם דברים אחרים, אני לא יודע מה הפעילות המבצעית, ואני שואל, האם גם במסגרת ההכשרות האלה גם נתנו מענה וטיפול בנושא של ארגוני שמאל קיצוניים?

רם בן ברק: של ארגונים בכלל.

רם בן ברק: יש שם גם ארגוני ימין וגם ארגוני שמאל.

יואב קיש: ארגונים שמחפשים אלימות, וזה בשמאל.

איתמר בן גביר: אבל הטענה גם, שיש אפליה.

איתמר בן גביר: זאת הטענה שלנו.

מיכל רוזין: לא יעזור לכם לייצר איזון, אנחנו יודעים מאיפה יצאו הרציחות והטרור, לא יצא מהשמאל.

יואב קיש: הם קוראים לעצמם אנרכיסטים - - -

גבי לסקי: כל הארגון הזה בכלל לא קיים אבל בעיקר אין לכם ראיות, אין לכם הוכחות שהם אלימים, זה רק על הפגנות כי רוצים להשתיק אותם.

אורית סטרוק: יש הוכחות בלי סוף.

איתמר בן גביר: עזרא נאווי לא הורשע?

רם בן ברק: בן גביר, בבקשה.

יואב קיש: תודה על זכות הדיבור, אני צריך באמת ללכת, בניגוד לכל אלה שטענו שהם צריכים ללכת.

רם בן ברק: אני מקווה שהציבור בבית מבין, בגלל שהדיון פתוח לתקשורת, אז הרבה מאוד חברי כנסת רוצים לדבר לציבור הבוחרים שלהם, לא צריך להתרגש מזה.

רם בן ברק: בבקשה.

עמיחי שיקלי: אלימות שמופעלת למטרות ביטחון, צריכה להיות נחלתם הבלעדית של כוחות הביטחון, שזה חלק מהתפקיד שלהם.

עמיחי שיקלי: כל אזרח שמפעיל אלימות על דעת עצמו, שלא למטרה מובהקת של הגנה עצמית לנוכח סכנת חיים מידית, הוא מערער את יסודות קיום המדינה הזאת והדבר הזה נכון לגבי אנרכיסטים כמו יונתן פולק, קובי סניץ', הרצל שוברט, שגם חלקם מסרבים להגיע למשפטים המתנהלים בעניינם, וזה נכון גם לגבי צעירים מיצהר, אם אני לא טועה, הערב רגמו באבנים כוחות מג"ב.

עמיחי שיקלי: ובעיניי, כציוני, אין הבדל מהותי בין אנרכיסטיות שמגיעה מימין או מגיעה מהחברים של גבי לסקי.

גבי לסקי: אתה יודע שאתה משקר כי אני במקרה ייצגתי אותם.

עמיחי שיקלי: אני רוצה לומר לגבי האירועים בדרום הר חברון, שמכוחם הגענו בכלל לדיון הזה.

עמיחי שיקלי: על פניו, הצופה שרואה וידאו של דקה, זה נראה כאירוע מאוד קשה וכמשהו ספונטני שמתעורר לו מאליו.

עמיחי שיקלי: אבל צריך לומר, להם הייתה שיטה.

עמיחי שיקלי: קודם כל, ממומנים פה ארגונים על ידי מדינות זרות בעשרות מיליוני שקלים.

עמיחי שיקלי: הארגונים האלה, אני רוצה רק להתייחס באופן כללי, מה שמשותף לכולם, דבר ראשון זה עוינות למדינת ישראל.

עמיחי שיקלי: אלה ארגונים שהם מספקים את עיקר הבשר לתנועת החרם על ישראל, הם הארגונים שמחוללים שנאה אדירה למדינה הזאת בכל רחבי העולם.

עמיחי שיקלי: דבר שני שמשותף להם, מימון אירופאי נדיב, יושב פה אולי הבכיר ביניהם, שמתפרנס מההסתה כנגד מדינת ישראל וכמעט כל השכר שלו מגיע ממדינות אירופאיות, וגם חבריך עם הזיהוי של תרומה מישות מדינית זרה.

עמיחי שיקלי: אתה לא ארגון ישראלי אלא ארגון אירופאי.

עמיחי שיקלי: הדבר האחרון שמשותף להם, תמיכה ללא סייג בטרור ובאלימות פלסטינית, אבל גם התנגדות לאלימות באשר היא, במן דיבורים על שלום, וקייס סטאדי אחד קטן, ארגונים לוחמים לשלום שמקבל תקציב שנתי של כ-2 מיליון שקלים, מקבל כסף מהמצפן המוסרי של אירופה, קרן רוזה לוקסמבורג ועוד קרנות אחרות בגרמניה שמממנות את תקציב הפעילות של הארגון הזה והארגון הזה בעצם לוקח חלק בפעילות אלימה.

עמיחי שיקלי: יושב כאן אדם שבמו ידיו יצא לפרק גדר ביישוב חמדת.

עמיחי שיקלי: זאת אומרת, אדם שהוא אדם אלים, במו ידיו, ארגון לוחמים לשלום הוא ארגון אלים.

גבי לסקי: טוב שאתה אומר שפירוק גדר זה אלימות.

איתמר בן גביר: זאת לא עבירה על החוק?

רם בן ברק: אל תפריעו לו.

עמיחי שיקלי: הם מערערים את החוק, הם מעודדים אלימות, ארגונים אנטי ציוניים, ארגונים שממומנים בידי קרנות זרות, בידי מדינות זרות.

עמיחי שיקלי: אני יכול לומר, מבחינתי, אתם אויבי מדינת ישראל.

רם בן ברק: תודה.

אבתיסאם מראענה: אדוני יושב-ראש הוועדה, תודה על הדיון החשוב.

אבתיסאם מראענה: אני חושבת שהרבה עיניים נישאות לוועדה הזאת, אני מקווה ומאחלת לכל מי שיושבות ויושבים כאן, שתהיו לפחות אור לגויים ונצליח בכל זאת לנהל פה דיון עם התמודדות כל כך מורכבת, אז לפחות להסתכל על בני האדם משני הצדדים.

אבתיסאם מראענה: תזכרו, שבדיון הזה, כשאנחנו מדברים על הפרת זכויות אדם, אלימות של מתנחלים, אנחנו מדברים על אוכלוסייה מאוד מוחלשת, אנחנו מדברים על כיבוש, ואני רוצה לשאול שאלה עקרונית וממוקדת למשטרה.

אבתיסאם מראענה: הצבא לפעמים מעביר סמכויות למשטרה וזה משהו שאני לא הבנתי.

אבתיסאם מראענה: באיזה נקודה, לפי איזה אירוע מעבירים את הסוגיה למשטרה?

אבתיסאם מראענה: הקו לא מספיק ברור לי ואשמח מאוד לשמוע מה הקו?

אבתיסאם מראענה: רציתי לשאול, ברגע שיש אלימות, אני לא אדבר על אלימות פלסטינים כלפי מתנחלים, אני אדבר כי ברגע שקוראת אלימות של פלסטינים כלפי מתנחלים, המתנחלים יתקשרו בעברית או יקראו לעזרה של המשטרה, בשפה שלהם, הם מדברים בעברית.

אבתיסאם מראענה: אבל מה קורה בעצם כשפלסטינים כן מותקפים, מה עושים באותו רגע, למי הם מתקשרים?

אבתיסאם מראענה: האם יש זמינות בשפה הערבית?

אבתיסאם מראענה: האם יש קו חם שנותנת המשטרה?

אבתיסאם מראענה: ואם יש כזה דבר, מענה בשפה הערבית, יש מספר טלפון שאפשר להגיד?

אבתיסאם מראענה: אני אשמח לשמוע.

אבתיסאם מראענה: תודה.

תנ"צ מוריס חן: לגבי הסמכויות – כפי שציינתי בפתיח, יש הגדרת סמכויות מאוד ברורה.

אבתיסאם מראענה: תסביר לי אותה.

תנ"צ מוריס חן: אני אסביר.

תנ"צ מוריס חן: למעשה, מי שפוקד ושולט בשטח טריטוריאלי זה צה"ל.

תנ"צ מוריס חן: אבל יחד עם זאת, יש סמכויות מקבילות, גם שוטרים שמגיעים לאירוע, יש להם סמכות טיפול גם באירוע ביטחוני אם אין שם חייל צה"ל.

תנ"צ מוריס חן: יש לנו סמכויות ייחודיות בהקשרים של פלילים.

תנ"צ מוריס חן: מי שמטפל בסוגיות הפליליות האזרחיות באשר הן, בואך חקירות, ראיות וכדומה, זאת הנישה של המשטרה.

תנ"צ מוריס חן: זה פעם אחת בהקשר של סמכויות.

תנ"צ מוריס חן: לשאלתך, בהחלט כן, מתקשרים אלינו דוברי ערבית באשר הם לטיפול מתוך חברון, מחוץ לחברון, בתאונות דרכים, למוקד שלנו, למוקד 100 המשטרתי, הם מופנים לתחנה הנוגעת, הם מקבלים סיוע באמצעות אם זה שוטרי התנועה או באירועים פליליים אחרים.

רם בן ברק: בשפה הערבית?

תנ"צ מוריס חן: בשפה הערבית.

אבתיסאם מראענה: אז תסביר לי, זאת שאלה מקצועית נטו, היא לא קשורה, לא לגזע, לא מגדר, לא צבע עור, באמת, כח"כית שיש לי הערכה לעבודה שאתם עושים, הרי המשטרה, כל הסוגיה של המענה של משטרת ישראל בתוך החברה הערבית – שאלה שנגזרת מכל מה שקורה בשטחים הכבושים, ששם אתם כן נותנים מענה, יש בעיה, יש בעיה של שפה, של נגישות, של הבנה תרבותית - - -

רם בן ברק: יש מענה.

אבתיסאם מראענה: מי שמתקשר ומדבר ערבית, השאלה, האם יש לכם כוח אדם גם בשטח וגם במענה הטלפוני?

גבי לסקי: עזבי, הם מגיעים לתחנת חברון, לא פותחים להם את הדלת, זאת האמת.

אבתיסאם מראענה: אשמח לקבל את התשובה מהמשטרה.

נצ"מ זיו שגיא: יש מענים ויש פורמטים מסודרים.

נצ"מ זיו שגיא: אנחנו כן נותנים מענה לאותם תושבים שמגיעים לתחנת המשטרה, לנקודות המשטרה באשר הן, בשפה הערבית, יש לנו אנשים שמורשים לכך, כך לפחות ממה שאני יודע.

נצ"מ זיו שגיא: אגב, אני לא מכיר תלונות אלינו בהקשר שלא קיבלו טיפול או שהיה פער בהיבט של שפה.

נצ"מ זיו שגיא: לשאלתך, בהחלט ניתן מענה שלנו, לטעמי, מענה מיטיב.

אבתיסאם מראענה: תודה.

משה טור פז: אדוני היושב-ראש, אני חושב שהדבר הגרוע ביותר בדיון הזה, שהוא הפך להיות דיון של ימין ושמאל.

משה טור פז: בעיקר היה לי קשה מאוד עם הערתו של ידידי, מוסי רז, כשהוא אמר, התנחלות היא אלימות.

משה טור פז: אז אני לא מקבל את האמירה הזאת, אני גר בהתנחלות שבנויה על קרקע שיהודים קנו לפני 90 שנה.

משה טור פז: אני מתגורר ביהודה ושומרון, לסירוגין משנת 1987, סמוך לאחד המוקדים הטעונים ביותר, צומת גוש עציון.

משה טור פז: אבל מעטים יודעים שבסמוך לצומת גוש עציון, למעשה בצמוד, מתקיים מוקד של דו קיום ראשון ויחיד מסוגו, מפגש שורשים שבו מתנחלים ופלסטינים מסרבים לראות את עצמם כאויבים.

משה טור פז: חמשת ילדיי פעילים במוקד הזה, כמו גם הרבה מאוד פלסטינים שגרים באזור.

משה טור פז: אני חושב שאנחנו כאן להישאר וגם הפלסטינים כאן, נקרא בפרשת השבוע לך לך, מסתבר שיהודים ולא יהודים חיו בארץ ישראל מאז ומעולם והיו צריכים להסתדר אחד עם השני.

משה טור פז: ואני אומר עוד דבר לנו היהודים, שאנחנו ניבחן לאורך זמן ביהודה ושומרון בדיוק במערכות היחסים האלה בינינו לבין הפלסטינים.

שלמה קרעי: אני מקווה גם שאתה זוכר את פרשת השבוע, בראשית, מלפני שבועיים, בראשית ברא אלוקים – מה שרש"י כותב: ברצונו נתנה להם וברצונו נטלה מהם ונתנה לנו.

רם בן ברק: בבקשה, חבר הכנסת סמוטריץ'.

בצלאל סמוטריץ': אדוני היושב-ראש, אני קודם כל רוצה להודות ולחזק את צה"ל, את רח"ט מבצעים, מאחר ושירתי ביחידה אז לפני אי אלו שנים, אני מכיר את היומן הבלתי אפשרי שלך, מתוך שיכולת לנצל את הזמן עכשיו יותר להיערך ללו"ז של מחר וכו'.

בצלאל סמוטריץ': אני מרגיש אפילו נבוך שהבאנו איש עסוק כל כך בעשייה ביטחונית חשובה ומבורכת כל כך, קצת לבזבז את זמנו כאן ואני רוצה להסביר למה, אדוני היושב-ראש.

מיכל רוזין: זלזול במוסד הכנסת ובדמוקרטיה.

בצלאל סמוטריץ': ממש לא.

מיכל רוזין: ממש כן.

בצלאל סמוטריץ': רם, יש לי הערכה גדולה אליך, אתה יודע את זה, למרות המחלוקות הפוליטיות, אני חושב שעצם קיומו של הדיון הוא סוג של כתם על הוועדה.

בצלאל סמוטריץ': מכיוון שמביאים תופעת שוליים, שכולנו מתנערים ממנה, אבל יודעים שבבחינה פרופורציונאלית, כשמדובר על אלימות ביהודה ושומרון, זה ברור ש-99% מהאלימות – אגב, זה לא אלימות, זה טרור – זה מלחמה לאומית קיומית של הערבים נגד ההתיישבות היהודית ביהודה ושומרון.

בצלאל סמוטריץ': ו-99% מהאלימות מופעלת נגד לוחמי צה"ל, שפועלים לילות כימים במסירות נפש.

מיכל רוזין: או של מתנחלים נגד לוחמי צה"ל.

בצלאל סמוטריץ': לא, לא.

בצלאל סמוטריץ': עוד פעם, תופעות שוליים זה בסדר מחד.

מיכל רוזין: אני לא שומעת שאתה יוצא נגד תופעת השוליים או פועל נגד תופעות השוליים.

מיכל רוזין: זה הדיון פה, למה אתה אומר, אבל, אבל, אבל?

מיכל רוזין: כל היום עוסקים בטרור הפלסטיני.

מיכל רוזין: אפשר לעסוק בטרור המתנחלים ואתה יכול לצאת נגד.

בצלאל סמוטריץ': מיכל, מעבר לזה שאת מפריעה לי, יש לי מקלות אוזניים בחדר, אתן לך, תקשיבי טוב כי אני מראשוני היוצאים נגד אלימות.

מיכל רוזין: תשמור על פיך.

בצלאל סמוטריץ': אני מראשוני היוצאים נגד אלימות גם כשהיא באה מהמחנה שלי, אני רק יודע לשים אותה בפרופורציות.

בצלאל סמוטריץ': אני שואל אותך, אדוני היושב-ראש, כמה דיונים קיימה הוועדה?

בצלאל סמוטריץ': אתה יודע שאני נוסע יום יום על ציר 60, ולא פעם ולא פעמיים ולא שלוש, סופג אבנים בעצמי.

בצלאל סמוטריץ': אני כבר לא מגיש תלונה, אפרופו השאלה, אם נפתח תיק או לא.

בצלאל סמוטריץ': שאלת קודם, האם התגובה היא אותה תגובה?

בצלאל סמוטריץ': ברוך השם, כשערבי זורק אבן על יהודי או על חייל, זה מעשים שבכל יום ובעשרות, אין חקירת משטרה.

בצלאל סמוטריץ': לפעמים הכוח הצבאי שיושב במארב, תופס אבל זה בוודאי לא מגיע למרחבים פליליים.

בצלאל סמוטריץ': וכשנזרקת אבן, חלילה, וזה נורא ואיום, מצד יהודי, על רכב ערבי, מיד השב"כ בפנים והימ"ר בפנים.

בצלאל סמוטריץ': אורית סטרוק עשתה על זה דוחות כשהיא עמדה בראש ארגון זכויות אדם ביש"ע, על אכיפת היתר כתוצאה מדוח שמגר, היא חסרת פרופורציה בכל נתון אובייקטיבי שמתנהלת היום כנגד המתיישבים ביהודה ושומרון.

בצלאל סמוטריץ': אז אני חושב, שנכון היה שהוועדה הזאת תעסוק בשאלה, אפרופו תמונות וסרטונים שמיכל רוזין הזכירה.

בצלאל סמוטריץ': אני גר בקדומים, אדוני הרח"ט, אתה יודע מצוין שפעמיים בשבוע, שישי-שבת, כבר 10 שנים, הפגנות מטורפות בקדום, מתחתינו, שמתודלקות על-ידי אנרכיסטים ישראלים, שמסכנות לוחמי צה"ל.

בצלאל סמוטריץ': כל שישי שבת אנחנו לא יוצאים מהבית בצוהריים, כל תושבי קדומים כי אנחנו נחנקים מעשן הצמיגים.

בצלאל סמוטריץ': חברתי, שנורא מוטרדת מהגנת הסביבה, לא אומרת על זה שום דבר.

בצלאל סמוטריץ': אני חושב, שאתה כיושב-ראש ועדה, לוקח סוגית שוליים ושם אותה במרכז כאילו זה האישיו, שוב, אני הייתי שמח מאוד שתתקיים סדרת דיונים על היערכות צה"ל, יש פקודה בצה"ל, אדוני הרח"ט, עד הזית האחרון, אפרופו עונת המסיק שהזכרת אותה עכשיו.

בצלאל סמוטריץ': הייתי בין אלה שהתווכחו על כתיבתה כשהיא נכתבה בזמנו, ושאלתי אז בזמנו את הרמטכ"ל היום, היה רח"ט מבצעים אז, שאלתי אותו כחייל חצוף, מתי תהיה פקודה בצה"ל, עד האבן האחרונה?

בצלאל סמוטריץ': כי הם רוצים לאפשר לערבים למסוק עד הזית האחרון, כולל במחיר של חיכוכים ואפילו סכנות של התקרבות יתר להתיישבות ישראלית ואחר כך טרור שפועל בחסות המסיק הזה.

בצלאל סמוטריץ': מתי תהיה פקודה בצה"ל למגר את טרור האבנים עד האבן האחרונה?

בצלאל סמוטריץ': מכיוון שטרור מסכן חיים.

בצלאל סמוטריץ': בזה אני חושב שהוועדה צריכה לעסוק.

בצלאל סמוטריץ': ושוב, זה אנשים שהם לא תושבי האזור, הם מגיעים אליו כדי להסית ולהתסיס, הם מייצרים חיכוכים, הם מייצרים פוטנציאל התלקחות ונזק ביטחוני אסטרטגי למדינת ישראל וללוחמי צה"ל.

בצלאל סמוטריץ': בזה צריך לעסוק ואחר כך, אם יהיה לך זמן, בתוך סדר היום העמוס של הוועדה, אפשר גם לעסוק בנושאים אחרים.

בצלאל סמוטריץ': יש לי תחושה, שהכוונה של הדיון – לא מצדך חלילה, מצד יוזמה – להפעיל לחץ על הצבא והמשטרה, שממילא מפעילים אכיפת יתר כנגד המתיישבים אל מול כל תופעה אחרת, לעשות את הדבר הזה עוד יותר, וזה עיוות מוסרי גדול.

מיכל רוזין: העיוות המוסרי הוא הכיבוש ומה שאתם עושים.

בצלאל סמוטריץ': אבל זה דיון פוליטי, ביקשת לא להכניס את צה"ל והמשטרה לתוך הדיון הפוליטי.

מיכל רוזין: אתה עשית את זה עד עכשיו.

בצלאל סמוטריץ': אני ממש לא עשיתי את זה.

בצלאל סמוטריץ': אני לא אמרתי מילה אחת פוליטית.

רם בן ברק: מאחר והפנית את השאלה אליי אז אני אענה לך.

בצלאל סמוטריץ': ואם אפשר רק תשובה לשאלה ששאלתי קודם.

בצלאל סמוטריץ': אירוע זריקת אבנים עליי או על מי משכניי, עשרות ומאות כאלה, האם הם נספרים ב-240 תיקי הפס"ד?

רם בן ברק: שאלת אותי ואני אענה.

רם בן ברק: הוועדה הזאת מתעסקת כל הזמן, כל היום, בחלקים גדולים בביטחון מדינת ישראל, בין היתר בביטחון התושבים היהודים ביהודה ושומרון, הן בהקצאת משאבים, הן בהקצאת משאבים לשירות הביטחון, כל הזמן מתעסקים בזה.

רם בן ברק: לבוא ולהגיד, שמכל הדיונים שאנחנו עושים, בחרנו דיון אחד דווקא של קיצונים כאלה ואחרים כנגד ערבים?

רם בן ברק: לא מכובד.

רם בן ברק: אני לא רואה בזה דבר שולי.

רם בן ברק: אני לא רוצה להגיע כבר לסיכום, אני לא רואה בזה דבר שולי.

רם בן ברק: זה לא דבר שולי מפני שאנחנו נבחנים ביכולת המוסרית שלנו, אנחנו נבחנים אולי עם היכולת שלנו שלא להתייחס לאלימות שבאה מצד אחד בצורה אחת, לאלימות שבאה מצד שני בצורה אחרת.

רם בן ברק: שם אנחנו נבחנים.

בצלאל סמוטריץ': אז למה הדיון לא מדבר על שני הצדדים?

בצלאל סמוטריץ': למה הדיון מדבר על מתנחלים?

רם בן ברק: כל זריקת אבן של פלסטיני על כוחות צה"ל או על מתיישבים יהודים, צריך להתייחס לזה בחומרה רבה מאוד.

רם בן ברק: כל זריקת אבן ופגיעה של מתיישבים יהודים בכוחות צה"ל או בפלסטינים, צריך להתייחס אליה בחומרה רבה מאוד.

רם בן ברק: התחושה בציבור, ואני כמייצג הציבור בכנסת, צריך להביא את הסוגיה הזאת שהיחס הוא לא יחס שווה.

בצלאל סמוטריץ': אבל הצד השני – אמרתי לך קודם, שעל כל זריקת אבנים, המצב הוא הפוך.

איתמר בן גביר: זה באמת לא יחס שווה, אתה צודק, אדוני היושב-ראש.

רם בן ברק: אני מבקש לא להפריע, מילא לחברי הכנסת, אבל להפריע ליושב-ראש הוועדה?

בצלאל סמוטריץ': ברשותך, אני רק אחדד שאלה.

בצלאל סמוטריץ': הרי המצב הוא הפוך, עשרות מקרים של זריקות אבנים של ערבים נגד יהודים כל יום, רובם עוברים בלי כלום.

בצלאל סמוטריץ': זרקו עליי אבן, במקרה הטוב אני מקבל טופס למס רכוש.

עופר כסיף: תעופו משם, אתם כובשים.

רם בן ברק: רשות הדיבור לחבר הכנסת אוסאמה סעדי, בבקשה.

אוסאמה סעדי: אדוני היושב-ראש, חבריי חברי הכנסת, הנושא הוא פוליטי, פוליטי מובהק.

אוסאמה סעדי: שורש כל הרע ושורש כל הבעיות הוא הכיבוש.

אוסאמה סעדי: אם אנחנו מדברים על אלימות אז הכיבוש הוא שורש האלימות והוא האלימות בעצמו והוא הטרור בעצמו.

אוסאמה סעדי: הכיבוש של השטחים הכבושים משנת 1967 וצריך לשים קץ לכיבוש הזה.

אוסאמה סעדי: אנחנו מדברים על אלימות של מתנחלים ושל ההתנחלויות.

אוסאמה סעדי: איפה משה, חברי, הוא אומר, חיים משותפים, סימטריה.

אוסאמה סעדי: אין סימטריה בין כובש לנכבש.

אוסאמה סעדי: אין סימטריה בין - - -

בצלאל סמוטריץ': בין תוקף לקורבן.

אוסאמה סעדי: אין סימטריה של הכובש את הארץ, לוקח את הקרקע ומפקיע את הקרקע לבין מתנחל שבה - - -

אורית סטרוק: עם לא כובש בארצו - - -

שלמה קרעי: זאת הארץ שלנו, אוסאמה.

שלמה קרעי: זאת הארץ שלנו.

אורית סטרוק: עם לא כובש בארצו, זאת הארץ שלנו.

אוסאמה סעדי: הפתרון היחידי, לפרק את כל ההתנחלויות, להחזיר את המתנחלים לתוך הגבולות בשטח מדינת ישראל.

איתמר בן גביר: זה קשור לדיון?

אוסאמה סעדי: זה הדיון.

אוסאמה סעדי: אני לא מצפה מהמשטרה, ראינו את הנתונים, שאלתי שאלה פשוטה את נציגי המשטרה, אמרתי, 95% מתיקי החקירה נסגרים, אין פלא.

אוסאמה סעדי: גבי ואני ראינו מה שקורה בבתי משפט צבאיים, אפשר בכלל לעשות סימטריה?

אוסאמה סעדי: אתם ככה מלטפים אותם מדי פעם על מנת להגיד, אנחנו עושים את העבודה שלנו.

אוסאמה סעדי: זה הכול למראית עין.

אוסאמה סעדי: יש פתרון אחד ויחיד, להקים מדינה פלסטינית בגבולות 67 ולהחזיר את כל המתנחלים לתוך שטח המדינה.

רם בן ברק: תודה רבה.

רם בן ברק: חבר הכנסת בן גביר, שתי דקות.

איתמר בן גביר: לכולם נתת לדבר, לי אתה אומר שתי דקות.

איתמר בן גביר: טוב, בשתי דקות, קודם כל אני רוצה לספר סיפור מהשטח, בניגוד לחלק מהאנשים שלא היו בחברון ולא ראו איך נראית חברון.

איתמר בן גביר: לפני כמה שנים אני עולה ממערת המכפלה לכיוון הבית שלי אחרי תפילת שבת.

איתמר בן גביר: נעמדים שני צעירים ערבים על גג הבית ומתחילים לזרוק עליי אבנים.

איתמר בן גביר: מה הם עושים?

איתמר בן גביר: אוטומטית, אחרי 20 שניות יוצאת מישהי עם מצלמה ומצלמת אותי.

איתמר בן גביר: אם הייתי מגיב, התמונות שהייתם מקבלים, תמונות של בן גביר משתולל, זורק אבנים.

אבתיסאם מראענה: ברור.

איתמר בן גביר: את רצית להשמיד את זיכרון יעקב.

איתמר בן גביר: את בעד להשמיד את זיכרון יעקב.

רם בן ברק: אני מבקש מחבר הכנסת בן גביר - - -

איתמר בן גביר: למה אתה מאפשר לה להפסיק אותי?

איתמר בן גביר: את מפריעה לי.

גבי לסקי: גם אתה מפריע לי.

רם בן ברק: בבקשה.

רם בן ברק: בן גביר, תמשיך בבקשה.

איתמר בן גביר: המציאות היא מציאות כזאת, שהרבה פעמים אנחנו רואים רק חצי מהתמונה.

איתמר בן גביר: אני אומר ליושב-ראש הוועדה ולכל חברי הוועדה, צריך לקחת את הדברים בעירבון מוגבל.

איתמר בן גביר: אבל הבעיה שלי היא עם ההתנהלות של המשטרה משום שיש אפליה.

איתמר בן גביר: נאמר כאן כמה פעמים, יש אפליה וצודקים, יש אפליה.

איתמר בן גביר: כי אם לוקחים כל נער שנאשם בפשיעה לאומנית – שוב, אני לא מצדיק ולא כל פעולה היא מה שנקרא, לא כולם הם ל"ו צדיקים, גם בקרב נערי הגבעות – אבל אם לוקחים נער אלטוש לחקירת שב"כ ואם ביצהר, אחרי שדחפו שם חייל, וזה חמור מאוד, חמור מאוד מי שמרים יד על חייל, אבל סגרו שם גבעה שלמה ובמשך שנתיים אמרו, אנחנו נעשה עונש קולקטיבי ולא יהיה יוצא ובא חוץ מתושבי הגבעה, סבא שרוצה לבקר את הנכדה שלו לא יכול כי דחפו כאן חייל לפני שנתיים, ובייבי סיטר שרוצה להגיע לבית, לא יכול כי דחפו כאן חייל לפני שנתיים, אז היינו מצפים לטיפת איזון.

איתמר בן גביר: אתם במשטרה יודעים את זה, אין איזון.

איתמר בן גביר: אין איזון.

איתמר בן גביר: אשתי זרקו עליה אבנים, התקשרה למשטרה - - -

רם בן ברק: תודה רבה.

איתמר בן גביר: לא סיימתי.

איתמר בן גביר: זה חשוב, אני רוצה שתשמע את זה.

איתמר בן גביר: זרקו על אשתי אבנים, זה היה בתקופה שמוריס היה מפקד משטרת חברון, הגיעו שוטרים, אמרו לה, תשמעי, זה ילדים, זה גיל 16, בואי נעשה סולחה ביניכם.

איתמר בן גביר: הייתכן שנער גבעות יזרוק אבנים ויעשו סולחה?

איתמר בן גביר: ישר יבואו השב"כ והמחלקה לפשיעה לאומנית ויטפלו בזה.

איתמר בן גביר: ואנחנו טוענים, יש כאן אפליה ויש כאן גזענות בטיפול ביהודים מול הפלסטינים.

רם בן ברק: תודה רבה, חבר הכנסת בן גביר.

רם בן ברק: עופר כסיף, בבקשה.

עופר כסיף: הפיל שבאמצע החדר לא מוזכר, למרות שהזכירו את הכיבוש.

עופר כסיף: הכיבוש הוא שורש כל רע, הוא הטרור, הוא האלימות.

עופר כסיף: מי שמחולל את האלימות הזאת ואת הטרור הזה, זה גם צבא הכיבוש, זה גם משטרת הכיבוש--

איתמר בן גביר: שאתה תוקף אותה, שאתה מרביץ לשוטרים.

עופר כסיף: --בשיתוף פעולה עם המתנחלים.

עופר כסיף: יש חלוקת עבודה בין המתנחבלים לבין כוחות הכיבוש במדים.

איתמר בן גביר: אני לא מבין, איך הוא מדבר ככה?

איתמר בן גביר: אתה נותן לו לדבר בצורה הזאת - - -

רם בן ברק: לא, אני לא אתן לך להמשיך.

רם בן ברק: אתה יודע שאני מכבד אותך מאוד - - -

אבתיסאם מראענה: - - -

איתמר בן גביר: אני זוכר, את בכית בבית משפט עליון: אני מצטערת, לא התכוונתי, לא התכוונתי להשמיד את כל זיכרון יעקב.

רם בן ברק: בן גביר, אני מבקש ממך.

איתמר בן גביר: למה אתה נותן לו להגיד מתנחבלים?

רם בן ברק: אני עצרתי אותו.

איתמר בן גביר: תזרוק אותו מהחדר, מה זה היחס הזה?

רם בן ברק: בן גביר, אני אוציא אותך אם תמשיך.

רם בן ברק: חבר הכנסת כסיף, אני מבקש ממך.

רם בן ברק: הרי אפשר היה לעשות כאן דיון על כיבוש, לא כיבוש, אני לא עושה את הדיון הזה ואני לא אתן לחרוג מהדבר הזה.

רם בן ברק: אני עושה את הדיון על אלימות כלפי חיילי צה"ל וכלפי פלסטינים שאינם מעורבים בטרור.

רם בן ברק: על זה הדיון.

איתמר בן גביר: תגנה.

איתמר בן גביר: אתה מגנה אלימות נגד חיילי צה"ל?

איתמר בן גביר: כסיף, תגנה אלימות נגד חיילי צה"ל.

עופר כסיף: אני אומר, אני נוגע בנושא כפי שאני רואה לנכון ואני לא מוכן - - -

רם בן ברק: תעשה את זה מהר - - -

עופר כסיף: אני אומר שוב, יש חלוקת עבודה בין כוחות הכיבוש במדים לבין המתנחבלים.

עופר כסיף: יש ביניהם חלוקת עבודה וחלוקת העבודה ביניהם - - -

איתמר בן גביר: איך אתה נותן לו לדבר ככה?

איתמר בן גביר: זה פעם שנייה שהוא אומר את זה.

איתמר בן גביר: הוא מקלל ציבור שלם, אני לא מבין, איך אתה אומר את זה.

אורית סטרוק: איך אתה מדבר ככה?

בצלאל סמוטריץ': עופר, תחזור בך.

רם בן ברק: חבר הכנסת עופר כסיף, אני מאוד מצטער שלקחת במה מכובדת ולקחת אותה למקום לא נכון.

רם בן ברק: בבקשה, חברת הכנסת סטרוק.

איתמר בן גביר: אבל זאת הפעם השנייה שהוא אומר את זה, אדוני יושב-ראש הוועדה.

רם בן ברק: בלי להתייחס לדברים שנאמרו, את המילה הזאת אני לא רוצה בפרוטוקול.

עופר כסיף: אני רוצה לסיים.

עופר כסיף: אני לא מוכן שיפריעו לי.

איתמר בן גביר: תתנצל.

אורית סטרוק: אתה חצוף.

רם בן ברק: חבר'ה, תפסיקו לנהל לי את הישיבה.

עופר כסיף: אדוני היושב-ראש, אני לא מוכן - - -

רם בן ברק: עופר, אני מנהל את הדיון, אני לא רוצה - - -

עופר כסיף: תן לי לסיים.

עופר כסיף: אני רוצה שתיתן לי לסיים.

רם בן ברק: לא, אני לא אתן לך.

עופר כסיף: לא מקובל עליי.

רם בן ברק: אני לא אתן לך.

עופר כסיף: לא מקובל עליי, הייצור שיושב שם צועק שם שאני – אתה לא אומר כלום ולי אתה לא נותן להמשיך.

עופר כסיף: הדבר הזה לא מקובל עליי, לא יכול להיות.

עופר כסיף: זה חלק מהאלימות, אתה נותן לגיטימציה לאלימות הזאת בזה שאתה לא נותן לי לדבר.

עופר כסיף: אני רוצה לסיים את דבריי בתורי בצורה מסודרת.

עופר כסיף: לא התפרצתי, אני מדבר בתורי, אני רוצה שתיתן לי לסיים.

רם בן ברק: עופר כסיף, אני לא מוכן שאתה עכשיו – אמרתי, הדיון הוא לא על ההימצאות שלנו ביהודה ושומרון.

עופר כסיף: אני לא דיברתי על ההימצאות.

רם בן ברק: אתה דיברת על זה.

עופר כסיף: וזה כן הדיון.

עופר כסיף: זה כן הדיון כי הכיבוש הוא הטרור והאלימות של המתנחלים היא נגזרת מזה, ואלה במדים, משתפים פעולה אתם, נותנים להם לגיטימציה וגם נותנים להם - - -

איתמר בן גביר: איך הוא מדבר על צה"ל?

איתמר בן גביר: אדוני היושב-ראש, איך הוא מדבר על צה"ל?

עופר כסיף: ראינו בתמונות שחייל נותן נשק - - -

איתמר בן גביר: תראה איך הוא מדבר על צה"ל, תתבייש לך.

איתמר בן גביר: הם שומרים עליך, אתה לא מתבייש?

עופר כסיף: אתה לא מנהל פה את הישיבה.

איתמר בן גביר: איך אתה מעז לדבר על צה"ל.

רם בן ברק: בן גביר, אני אוציא גם אותך אם אתה תמשיך.

איתמר בן גביר: אתה פוגע בהם.

איתמר בן גביר: תשמור על החיילים כאן.

איתמר בן גביר: תשמור על החיילים שלנו.

רם בן ברק: פעם שלישית, תוציאו גם את בן גביר מהדיון.

רם בן ברק: הלאה, חברת הכנסת אורית סטרוק, בבקשה.

רם בן ברק: בבקשה, אני מבקש להוציא אותם מהדיון.

איתמר בן גביר: אתה יושב-ראש ועדת החוץ והביטחון, אתה צריך להגן על צה"ל.

איתמר בן גביר: אדם שמגדף את צה"ל, בושה וחרפה.

רם בן ברק: סדרנים, בבקשה, זה מפריע לי.

אורית סטרוק: אדוני היושב-ראש, אני מסכימה עם חברי, יושב-ראש המפלגה שלי, חבר הכנסת סמוטריץ', שהדיון הזה מלכתחילה, לא נכון היה לקיים אותו בהיבט הזה שהוא שם פוקוס על איזשהו - - -

רם בן ברק: אוקי, הלאה.

רם בן ברק: מה את רוצה להגיד בהקשר לדיון?

אורית סטרוק: אל תאיץ בי בצורה כזאת.

רם בן ברק: אין לי סבלנות.

אורית סטרוק: זה לא בסדר שאין לך סבלנות.

רם בן ברק: אל תתנו לי ציונים על איזה דיונים אני מקיים ועל איזה לא, לא את ולא ראש המפלגה שלך.

רם בן ברק: אם יש לך מה להגיד בקשר לדיון, תגידי אותו.

רם בן ברק: אם אין לך, אעבור לדובר הבא.

אורית סטרוק: יש לי הרבה מה להגיד.

רם בן ברק: בבקשה.

אורית סטרוק: אם תואיל לא להאיץ בי, זה יהיה מאוד נעים מצדך.

רם בן ברק: בבקשה.

אורית סטרוק: תודה רבה.

אורית סטרוק: אם כבר התכנסנו לדיון הזה, אני רוצה לבקש, שנעסוק בשני נושאים שיש בהם איפה ואיפה.

אורית סטרוק: הנושא הראשון שיש בו איפה ואיפה ואתם יודעים את זה היטב, קציני הצבא והמשטרה, שאלת ההתגייסות של המערכת אל מול גורמים קיצוניים בשני צדי המפה הפוליטית.

אורית סטרוק: מה שהמערכת עושה מול גורמים קיצוניים ואלימים, מעטים שקיימים בצד הימני של המפה הפוליטית, היא לא מתחילה לעשות מול גורמי שמאל קיצוניים שחלקם יושבים פה סביב השולחן הזה ואחר כך מופיעים אצלכם בשטח בפנים רעולות או מפרסמים פוסטים על איך שהם פעלו באלימות בשטח, ואתם לא מקימים מולם, לא יחידות מודיעיניות, כמו שאתם מקיימים מול נערי הגבעות, ולא חקירות שב"כ, כמו שמקיימים מול נערי הגבעות.

רם בן ברק: כן, והנושא השני?

רם בן ברק: כבר אמרת את זה.

רם בן ברק: חברת הכנסת סטרוק, כבר אמרת את זה.

רם בן ברק: מה הנושא השני?

אורית סטרוק: אני מציעה שהדרישה תהיה לקיים גם את זה כדי שהאכיפה תהיה שוויונית.

אורית סטרוק: זה אחד.

אורית סטרוק: פעם שנייה, בנוגע לקציני צה"ל.

אורית סטרוק: לא יכול להיות שקצין צה"ל שעשה טעות – אני לא רוצה להרחיב – באירוע - - -

רם בן ברק: אני ביקשתי לא לדבר לגופו של עניין ואת מדברת לגופו של איש.

אורית סטרוק: אבל אנחנו מדברים לגופו של עניין, זה לגופו של הדיון שאתה קבעת, אדוני היושב-ראש, לא הבנתי מאיפה חוסר הסבלנות הזאת?

אורית סטרוק: לא יכול להיות שקצין צה"ל שטעה באירוע בגבול עזה, בגלל זה אולי כנראה נהרג חייל, הוא, לא יתעסקו בו אישית, אבל קצין צה"ל שאולי טעה מול איזה אנרכיסט מהשמאל שהופיע בדרום הר חברון, ייכנסו באם אימא שלו וייפרעו ממנו כאילו שהוא לא עשה שום דבר למען מדינת ישראל לאורך כל שירותו הצבאי.

אורית סטרוק: האיפה ואיפה הזו צריכה לחלוף מן העולם.

רם בן ברק: תודה רבה.

רם בן ברק: בבקשה, חברת הכנסת גבי לסקי, שתי דקות.

גבי לסקי: תודה רבה, יושב-ראש הוועדה על הדיון החשוב הזה.

גבי לסקי: אני מנסה להכניס את הדיון עוד פעם למטרתו.

גבי לסקי: אנחנו התכנסנו היום כדי לדבר בוועדה על האלימות של המתנחלים כנגד הפלסטינים והתגובה של הצבא ושל המשטרה בפניהם.

גבי לסקי: גם אני חושבת שהבסיס של כל העניין הזה הוא הכיבוש והוא צריך להסתיים.

גבי לסקי: אבל בואו נדבר על העובדות.

גבי לסקי: העובדות בשטח, ש-94% מהתיקים כנגד מתנחלים, שגם עד שעוצרים מישהו, התיקים נסגרים על אלימות.

גבי לסקי: ואל תגידו לי שלמשטרה אין אפשרות לגבות ראיות, שהתיקים נסגרים בגלל זה.

גבי לסקי: חלק מהתיקים נסגרים גם בגלל חוסר עניין לציבור או חוסר ראיות או בהיעדר קורבן כי הרבה פעמים הפלסטינים לא רוצים לבוא ולהתלונן בפניכם, אתם יודעים למה.

גבי לסקי: אלימות המתנחלים מוכרת מאז ומעולם גם בדו"ח שמגר - - -

שלמה קרעי: תתביישי לך, חברת הכנסת לסקי, איך את מדברת על יהודים, אחים שלך.

רם בן ברק: למה אתה מפריע לה?

רם בן ברק: זה על חשבון זכות הדיבור שלך.

שלמה קרעי: רם, איך אתה מאפשר לדיון ביזיוני כזה?

רם בן ברק: תודה רבה, זכות הדיבור שלך נגמרה.

שלמה קרעי: לא, אם זה על חשבון זכות הדיבור אז אני אמשיך להפריע.

רם בן ברק: אני קורא לך פעם ראשונה.

שלמה קרעי: יש לי מה לומר, איך אתה מאפשר לדיון בזיוני כזה להתקיים בוועדת החוץ והביטחון?

שלמה קרעי: תתביישו לכם על דיון כזה מביש.

רם בן ברק: אני קורא לך פעם שנייה.

רם בן ברק: תודה רבה.

שלמה קרעי: הממשלה האנטי ציונית הזאת משפיעה גם על הוועדה הכי חשובה בכנסת.

מיכל רוזין: במקום לצאת נגד אלימות באשר היא, אתה מצדיק את האלימות הזאת ואתה אומר שזה דיון בזיוני, תתבייש אתה.

אורית סטרוק: איך מיכל רוזין, חסינת קול בוועדה הזאת?

אורית סטרוק: אני חייבת להבין את זה.

אורית סטרוק: לה הכול מותר?

מיכל רוזין: אני אסביר לך אחר כך.

אורית סטרוק: תסבירי לי אחר כך?

מיכל רוזין: תשבי את השעות שאני יושבת פה בוועדה למען ביטחון ישראל, שאתם באופוזיציה מפקירים את הדיונים בוועדה הזאת - - -

רם בן ברק: חברת הכנסת רוזין, אני אוציא גם אותך.

גבי לסקי: האמת היא, שבפוגרום שהיה במופקרה, היו כוחות צבא.

גבי לסקי: יש תמונות ויש ראיות, הייתי שם יומיים אחרי זה.

גבי לסקי: והאמת, שהצבא לא עשה דבר כדי לעצור את המתפרעים שם.

גבי לסקי: אני רוצה תשובה להבין, למה?

גבי לסקי: יש לי גם תמונות, שהצבא ירה לעבר הפלסטינים שהיו במקום, גז ויש אומרים שגם אמצעים אחרים.

גבי לסקי: יש לנו דוגמה מחודש יוני, מתנחל לוקח נשק חי מחייל, יורה לעבר פלסטינים, מחזיר אותו.

גבי לסקי: הצבא יודע מי המתנחל ונמנע מלהעביר למשטרה את הפרטים שלו.

גבי לסקי: בתחילה לעיתון הארץ הם משקרים ואומרים שהעבירו תלונה למשטרה - - -

קריאה: את מדברת?

קריאה: את בן אדם זורק אבנים, את מדברת עליו?

רם בן ברק: מי אתה?

קריאה: אני מעד כאן - - -

גבי לסקי: אני לא יודעת מי אתה - - -

רם בן ברק: תוציאו אותו החוצה ותלמד, שכאן לא לוקחים את רשות הדיבור, כאן מקבלים רשות דיבור.

רם בן ברק: חוצפן.

גבי לסקי: בכל מקרה, הצבא במקרה הזה מנסה ללכלך על המשטרה שלנו, שהמשטרה לא עשתה את עבודתה.

גבי לסקי: ומי שלא העביר את המידע זה היה הצבא.

גבי לסקי: והמשטרה בדרך כלל מגיעה אחרי הצבא.

גבי לסקי: אני יודעת שלצבא יש סמכות, גם על פי דוח שמגר, לעכב את המתפרעים, אם יהיו ישראלים, אם יהיו פלסטינים, במקום לקרוא למשטרה כדי שהמשטרה תבוא ולעשות את זה.

גבי לסקי: אבל יש עשרות מקרים שהצבא נמצא שם ובעצם נותן יד למתנחלים להמשיך ולפגוע בפלסטינים ובפעילי זכויות אדם שנמצאים בשטח.

גבי לסקי: זה בושה וחרפה, זה משהו שצריך לשנות אותו מן היסוד מאחר והאלימות רק הולכת וגדלה.

גבי לסקי: הביטחון שקיבלו המתנחלים לעשות את הפוגרום במופקרה זה בגלל שהם לא מפחדים יותר מרשויות אכיפת החוק.

גבי לסקי: ולעניין הזה, אני מבקשת - - -

רם בן ברק: חברת הכנסת לסקי, רק משפט אחד.

רם בן ברק: את לא יכולה להגיד למתיישבים או המתנחלים, זה גורף מדי.

רם בן ברק: יש גורמים קיצונים מסוימים, מספרם בודד מאוד וצריך לעשות הבחנה ברורה בין מתיישבי יהודה ושומרון - - -

גבי לסקי: הגורמים האלימים - - -

רם בן ברק: הם לא אלימים ולא פליליסטיים.

רם בן ברק: באמת, מדובר בקבוצה מסוימת, קטנה, אלימה - - -

גבי לסקי: הקבוצה האלימה שפוגעת בפלסטינים כאידיאולוגיה, אתם יודעים שזאת אידיאולוגיה כי הם מנסים להפחיד את הפלסטינים שחיים בעיקר בשטחי C, כדי לגנוב את האדמות שלהם, אדמות המרעה, כדי להעיף אותם משם כדי להגדיל את שטחי C.

גבי לסקי: וזה חלק מהמדיניות, לכן אתם גם כן לא מפרקים מאחזים בלתי חוקיים כמדיניות, אתם מאפשרים לאנשים לבנות גדרות מסביב למעיינות בבקעה כדי למנוע מהפלסטינים להביא את העדר שלהם לשם, למרות שיש לכם סמכות לעשות את זה.

גבי לסקי: ייצגתי המון פלסטינים בבתי המשפט הצבאיים, חלק גדול מהסיפורים היה עימות הדדי בין ישראלי לפלסטיני בקרקעות בשטחים, שבדרך כלל המתנחל היה חמוש, בניגוד לפלסטיני.

גבי לסקי: מגיע הצבא, מגיעה המשטרה, ועוצרים רק את הפלסטינים.

גבי לסקי: יש הרבה מקרים שאני מצליחה לשחרר, אבל את המתנחלים לא עוצרים, יש להם חסינות, אתם נותנים להם חסינות.

גבי לסקי: אתם נמצאים באירועים, לא עוצרים אותם.

גבי לסקי: זה שאתם מוכנים לעצור ילדים בני 12-13 באמצע הלילה מהבית שלהם, בלי צו, כדי להביא אותם למעצר, אבל מתנחלים בגירים בשטח, שאתם רואים אותם לוקחים נשק או מיידים אבנים או פוגעים בפלסטינים, אתם לא עוצרים בשטח.

גבי לסקי: הדברים האלה צריכים להשתנות.

רם בן ברק: תודה רבה.

רם בן ברק: עכשיו אתן לדבר לשני ארגונים.

רם בן ברק: ארגון אחד מצד ימין וארגון אחד מצד שמאל.

רם בן ברק: אני לא מכיר אתכם, מי מצד שמאל פה, ומי מצד ימין?

רם בן ברק: נתחיל בימין.

שרה עצני כהן: לי קוראים שרה עצני כהן, אני יושבת-ראש תנועת ישראל שלי.

גבי לסקי: את גם בעד אלימות מתנחלים?

גבי לסקי: בגלל זה מביאים אותם לפה, אני לא מבינים.

רם בן ברק: חברת הכנסת לסקי, אל תעזרי לי לנהל את הדיון.

רם בן ברק: בבקשה.

שרה עצני כהן: אני באתי לכאן כדי לייצג את הציבור שאין לו קול, אני באתי לייצג את הציבור שגר ביישובים ובחוות החקלאיות בהר חברון, בבקעת הירדן, בבנימין, בשומרון.

שרה עצני כהן: אני באתי לייצג את ההורים שלי שגרים בקריית ארבע וחוטפים אבנים כל יום בדרך הביתה.

שרה עצני כהן: אני באתי היום כדי לייצג את אותו ציבור שמתנהלת נגדו מערכה בין לאומית משומנת, אלימה פיזית ותודעתית, שזה לא פחות נורא.

שרה עצני כהן: כי את האלימות הזאת, שהיא כמובן מגונה, חברת הכנסת לסקי, אלימות היא דבר מגונה, הנה אמרתי, אלימות היא דבר מגונה, צריך לשים אותה - - -

גבי לסקי: אבל, הנה, אבל.

שרה עצני כהן: אני אמרתי אבל?

בצלאל סמוטריץ': תנו לה לדבר.

שרה עצני כהן: צריך לשים אותה בתוך הקשר ובתוך קונטקסט.

שרה עצני כהן: אנחנו נמצאים במערכה, אותם אנשים פשוטים מוצאים עצמם בשטח לבד.

שרה עצני כהן: אגב, גם החיילים, מול מערכה משומנת, ממומנת היטב על ידי מדינות, אפילו לא קרנות פרטיות, על ידי מדינות זרות שפוגעות בביטחון שלנו, אותן מדינות שפוגעות בריבונות, בדמוקרטיה הישראלית, שפוגעות בחיילי צה"ל.

שרה עצני כהן: האיחוד האירופאי, בשנתיים האחרונות העניק לשוברים שתיקה, בשיתוף פעולה עם בצלם, מיליון שקלים לקמפיין שנועד - - -

רם בן ברק: סליחה, זה לא רלוונטי לדיון.

רם בן ברק: עם כל הכבוד, זה לא רלוונטי לדיון.

שרה עצני כהן: אדוני היושב-ראש, זה חלק מזה, העמיד לקמפיין כדי להעמיד את הרשויות הישראליות - - -

רם בן ברק: אל"ף, זה נאמר כבר - - -

שרה עצני כהן: אני מסיימת.

שרה עצני כהן: נאמרו פה דברים חשובים, חשוב להבין שיש פה קונטקסט כי כששולחים אנשים, פעילים, תקראו להם איך שאתם רוצים, אני לא משתמשת בשפה כמו זה שישב לצדי וקרא לי מתנחבלת.

מיכל רוזין: אז איך את מסבירה את הפורעים שבשמחת תורה יוצאים מתוך יישוב נגד ילדים - - -

שרה עצני כהן: חברת הכנסת רוזין, אני מנסה להשלים משפט.

שרה עצני כהן: הכול תחת מעטה של פעילות ציבורית, מנסים להעמיד את הרשויות הישראליות כאחראיות לאלימות מתנחלים, ובאים כל שבת עם מצלמות ועם רוגטקות ועם אלות, באים ומציקים ומצלמים.

שרה עצני כהן: יש פה ארגוני עימות, תיעוד, הסברה ועימות וצריך להבין את זה, זה חלק מהסיפור.

רם בן ברק: תודה רבה, אנחנו מבינים את זה היטב.

רם בן ברק: בבקשה, אבנר, לא יותר משתי דקות.

אבנר גבריהו: אבנר גבריהו, מנכ"ל ארגון שוברים שתיקה.

אבנר גבריהו: אני רוצה להודות ליושב-ראש ועדת החוץ והביטחון - - -

בצלאל סמוטריץ': בהתאם לחוק, הוא צריך להצהיר שהוא ארגון שנתמך על ידי - - -

אבנר גבריהו: זה כתוב לכם בדפים מולכם, הצהרנו.

בצלאל סמוטריץ': אתה צריך להצהיר לפי החוק - - -

מיכל רוזין: הוא הצהיר, זה בדפים לפניך, תסתכל.

אורית סטרוק: תסביר מי מממן אותך.

אבנר גבריהו: אני רוצה להודות ליושב-ראש הוועדה, לחברת הכנסת מיכל רוזין, על הכינוס, בתקופה שרבים כל כך, גם בממשלה הזאת, מנסים לעצום עיניים בתקווה שעד שהם יפקחו אותן, התופעה הזאת של אלימות מתנחלים תיעלם ותהפוך לאחריות של מישהו אחר.

אבנר גבריהו: אני יודע כמה הדיון הזה אינו מובן מאליו במציאות הנוכחית בישראל, וכמה קיומו הוא נדיר ושברירי.

אבנר גבריהו: ולכן, גם הדיון הזה שהוא משמעותי כל כך, אנחנו לא יכולים להרשות לעצמנו לבזבז אפילו לא דקה, בטח לא בשקרים מוסכמים בדיבורים מסביב לנושא הזה או בשעירים לעזאזל.

אבנר גבריהו: אז אנחנו יכולים לדבר על אלימות מתנחלים ותודה לאל יש הרבה מה לומר.

אבנר גבריהו: רק אתמול מתנחלים תקפו, כנראה, כ-40-50 מתנחלים, מג"בניקים ביצהר.

אבנר גבריהו: קל לגנות מתנחלים אלימים, כולם ייצאו מרוצים בהרגשה שהם עשו משהו.

אבנר גבריהו: אבל הדיון הזה נדיר מכדי שנבזבז אותו על הסחות דעת כי המתנחלים האלימים הם לא הבעיה באלימות המתנחלים, הם הנתון.

אבנר גבריהו: הבעיה היא המערכת שמאפשרת לאלימות הזאת להתקיים וזה כבר נושא שקצת יותר קשה לסחוט בו לייקים.

אבנר גבריהו: אם נמשיך לדבר על מתנחלים אלימים ונתעלם מהחיילים שמאבטחים אותם בדרך להתקפה שבועית, לא נעשה כאן כלום.

אבנר גבריהו: אפשר לוותר מראש - - -

בצלאל סמוטריץ': מאז עלילות הדם ברוסיה, אני לא זוכר קווים בוטים כאלה.

רם בן ברק: תודה רבה.

אבנר גבריהו: תן לי משפט אחד.

רם בן ברק: לא, אני לא רוצה לתת לך.

אבנר גבריהו: תן לי משפט אחד.

רם בן ברק: לא, אני לא אתן לך משפט סיום.

רם בן ברק: אין לי סבלנות במיל למי שעכשיו - - -

אבנר גבריהו: תן לי רק משפט אחד, תן לי להסביר את עצמי.

רם בן ברק: אבל אני לא רוצה.

אורית סטרוק: קודם תסביר מי מממן אותך.

גבי לסקי: מביאים חיילים, בריונים שהולכים לזרוק אבנים וחיילים מאבטחים אותם.

רם בן ברק: בבקשה, אתה לא יכול לדבר כשאני לא נותן לך.

רם בן ברק: בבקשה, תחליף אותו.

רם בן ברק: אני מבקש מכם, מי שיסטה מהנושא שאנחנו מדברים עליו, כשמדובר באלימות של קיצונים כנגד חיילי צה"ל וכנגד פלסטינים, לא יקבל זכות דיבור.

מיכל רוזין: אבל הנושא הוא גם טיפול כוחות הביטחון.

רם בן ברק: אני מחליט מה הנושא.

רם בן ברק: בבקשה.

תולי פלינט: תודה רבה על הזכות לדבר ועל הדיון החשוב הזה.

תולי פלינט: לי קוראים תולי פלינט, אני ראש תנועת לוחמים לשלום, תנועה ישראלית פלסטינית לסיום הסכסוך ולהקמת שוויון בין כל העמים.

אורית סטרוק: מי מממן אתכם?

רם בן ברק: אני מבקש ממך לא לעזור לי לנהל את הדיון, עם כל הכבוד לך, אורית, אני לא רוצה להוציא אותך.

תולי פלינט: כתוב לך בדפים ואת השקרים שלכם לגבי מי מממן אותי.

רם בן ברק: בבקשה, תמשיך בלי להתייחס לשאלות.

אורית סטרוק: אבל זה החוק.

אורית סטרוק: אתה חייב על פי חוק.

רם בן ברק: זה רשום בדפים.

אורית סטרוק: אני לא רואה בדפים.

תולי פלינט: במקביל, אני גם משמש ומעריך מאוד את הצבא, אני משמש גם כסגן אלוף במילואים, הייתי מג"ד בחטיבת אלכסנדרוני בדרום הר חברון ואני מכיר היטב אבל ההיסטוריה האישית שלי פחות חשובה.

תולי פלינט: אני מכיר היטב את האזור, הייתי בשני הצדדים.

תולי פלינט: אני בא כדי להתריע כאן על איום קיומי על מדינת ישראל והאיום הקיומי על מדינת ישראל הוא האלימות של גורמים קיצוניים מקרב מתנחלים כלפי פלסטינים, כלפי פעילים, אלימות שלצערי, על פי העדות בשטח, נראה כאילו היא נתמכת על ידי כוחות הביטחון שנמצאים שם, כי זה מה שאנחנו חווים.

תולי פלינט: אני עצמי חוויתי את אותה אלימות, אני לא רוצה להזכיר שמות, אני גם לא מאשים באופן אישי אף חייל.

תולי פלינט: אני מכיר את המצב, אני חושב שהוא טעה אבל אני גם חושב שלא צריך לתלות אותו.

תולי פלינט: הדבר שיותר מדאיג אותי וזה צריך מאוד לעניין את הוועדה הזאת, שאומרים לכם כאן מכל הכיוונים, שלצערי גורמי ביטחון משקרים בדיווחים שלהם.

תולי פלינט: לצערי, גורמי ביטחון משקרים בדיווחים שלהם אודות מה שקורה, ואז הוועדה מקבלת החלטות על בסיס דיווח שקרי, על בסיס תחקירים חלקיים בלבד.

תולי פלינט: הצבא, כשעשה את התחקיר על האירוע בדרום הר חברון, לא בירר, ולו היה לו סרטון אחד של פעיל אחד שנוקט באלימות נגד חייל אחד בהפגנות השונות של ארגון לוחמים לשלום, שהוא ארגון לא אלים, והסרת גדר שהוקמה באופן לא חוקי ושיש לה צו הריסה, היא לא אלימות, אותו הדבר אני גם מודיע כאן שאת הגדרות הבלתי חוקיות שהמתנחלים שמים, אנחנו נסיר.

רם בן ברק: תודה רבה.

בצלאל סמוטריץ': מי שלוקח את החוק לידיים הוא אלים.

אורית סטרוק: בבקשה, משטרה, הוא מודיע פה שהוא הולך להפר חוק.

רם בן ברק: תודה רבה.

רם בן ברק: אני מבקש, רק גורמי שלטון יכולים להתעסק עם החוק, לא אנשים מהצד הזה ולא אנשים מהצד הזה, וגם פירוק של גדרות, גם אם לא חוקיות, אי אפשר לקחת את החוק לידיים.

רם בן ברק: אני חייב לסיים ואני רוצה להגיד כמה מילות סיכום.

רם בן ברק: צר לי שזה נלקח כאן לימין ולשמאל כי אני חושב שיש קונצנזוס, אני רוצה להאמין שיש קונצנזוס בין כל יושבי הבית הזה, שאלימות ולקיחת החוק לידיים היא לא לגיטימית, לא משנה איפה היא נמצאת.

רם בן ברק: אני חושב שיש גם קונצנזוס בבית הזה, שחיילי צה"ל, שהם הילדים של כולנו, שנמצאים שם, נמצאים בסיטואציה מאוד מאוד קשה ואנחנו צריכים לתת להם גיבוי, אבל אחרי שאמרתי את זה, אני אומר, קשה לנו לראות וקשה לקבל כי בסופו של דבר המוסריות שלנו כחיילים, כמדינה, היא חשובה והיא חלק מהמרכיב של הביטחון הלאומי שלנו.

רם בן ברק: אנחנו צריכים, ואני פונה לצה"ל, היו ויש תחושות, יש גם ראיות, שיש יחס שהוא לא שווה בהתייחסות למפרי חוק מצד אחד למול מפרי חוק מצד שני.

רם בן ברק: קשה לי בתור יושב-ראש ועדת החוץ והביטחון, לראות חיילים וקצינים מנגד ולא מתערבים.

רם בן ברק: אני חושב שאתם צריכים להיכנס לתוך עובי הקורה ולראות איך אפשר להגיע למצב שאנשים פורעי חוק ייעצרו עד שתגיע המשטרה כי למשטרה לוקח זמן להגיע.

רם בן ברק: בכל מקום שיש חיכוך, צריך שיהיו שם גורמים משטרתיים, צריך לעשות מאמץ שיהיו שם מג"ב, שוטרים ולא חיילי צה"ל.

רם בן ברק: ואנחנו צריכים למנוע אלימות כנגד חיילים ולמנוע אלימות כנגד פלסטינים, בוודאי ובוודאי - - -

בצלאל סמוטריץ': ולמנוע אלימות כנגד ישראלים.

רם בן ברק: בוודאי ובוודאי למנוע אלימות כלפי מתיישבים יהודים ולמנוע טרור.

רם בן ברק: אבל כשאני רואה את האנשים מהצד שלי פועלים באלימות, זה כואב לי יותר.

רם בן ברק: זה כואב לי יותר, אין מה לעשות.

רם בן ברק: אני גם יודע שאנחנו משקיעים המון כדי למנוע אלימות של הצד השני, המון משאבים ולכן צריך לקחת את זה לתשומת לבנו.

רם בן ברק: אנחנו בוועדה נמשיך לעקוב אחרי מה שקורה שם, זאת תופעה שצריכים למגר אותה.

רם בן ברק: אני חושב שזה אינטרס של ההתיישבות ביהודה ושומרון למגר את התופעה הזאת.

רם בן ברק: זה פוגע בהתיישבות, זה פוגע במדינת ישראל, זה פוגע בצה"ל.

אורית סטרוק: כשאתה אומר, התופעה הזאת, אתה מתכוון גם לאנרכיסטים משמאל?

אורית סטרוק: תחדד להם בבקשה.

רם בן ברק: לכן, אני מודה לכל מי שהגיע.

רם בן ברק: אני מתנצל בפני מי שלא הצליח לדבר כי לא הספקנו, תודה רבה לכולם, הישיבה נעולה.